text:
Perezida Kagame arageza ijambo ku bayobozi b’inzego z’ibanze batangiye Umwiherero
Perezida Kagame arageza ijambo ku bayobozi b’ibanze mu muhango wo gutangiza ku mugaragaro Umwiherero wabo, kuri uyu wa Gatatu tariki 28 Werurwe 2018.
Uyu mwiherero uhuje abagera ku 1.300 barimo abanyamabanga nshingwabikorwa b’imirenge, abayobozi b’uturere n’Umujyi wa Kigali, abagize njyanama z’uturere n’Umujyi wa Kigali, abayobozi b’intara n’abanyamabanga nshingwabikorwa b’intara.
Uyu mwiherero uzamara iminsi itatu, guhera tariki 28 kugeza 30 Werurwe 2018, ufatwa nk’umwanya mwiza ku bayobozi b’inzego z’ibanze kugira ngo baganire ku miyoborere mpinduramatwara ishingiye ku muturage.
Ibitekerezo ( 1 )
Muriyi nama yumwiherero icyifuzo dutanze nuko umukuru w’igihugu cyacu yakworohereza ibisabwa amadini namatorero muriyi gahunda image iminsi. Kilo byagaragaye ko Hari amatorero menshi yabigendeyemo kd yafashaga abanyarwanda Muri byinshi.twifuzako hatangwa igihe cyamezi atandatu yo gukora ibisabwa ariko badafungiwe gusenga hanyuma yayo mezi abazagaragara love batabyubahirije bagahagarikwa Burundu.Murwego nanone rwo gucakajagari hajya harebwa Niba umushumba witorero yarize Bb,bakareba ko afite icyangombwa gitangwa akarere kugera kuri RGB,bakareba aho itorero riri Niba hatabangamye cyane
Bakareba Niba abayobozi button torero bakorana neza ninzego zibanze (mbese bagendana neza nagahunda za Reta)hanyuma bakabona kugira ibyo babategeka byerekeye Isuku n’umutekano.mubidusabire umuyobozi rwose kuko abanyarwanda bandagaye babuze aho basengera nibenshi cyane kd rwose insengero zasigaye zitafunzwe ninkeya cyane ndahamyako batazikwirwamo ikindi mbona ni uko bitinze bamwe bayoboka nyabingi abandi ingeso mbi...


c: text/html

text:
Ubupfura n’ubunyangamugayo nta shuri byigirwamo- Min Rosemary Mbabazi
Minisitiri w’Urubyiruko Rosemary Mbabazi, ahamya ko amashuri atanga ubumenyi bukenerwa ariko ko umuntu akenera izindi ndangagaciro atayakuramo zituma avamo umuntu muzima.
Minisitiri Mbabazi yabivuze mu mpera z’icyumweru gishize, ubwo yari mu ihuriro ry’urubyiruko rigamije kurukangurira indangagaciro z’ubuyobozi bugamije impinduka.
Muri iri huriro uru rubyiruko rukaba rwaraboneyeho kuganira no ku ijambo ry’Imana, ngo kuko ariyo shingiro y’ibyiza abantu bifuz kugeraho no kugeza ku gihugu.
Uyo muyobozi yagarutse kuri zimwe muri izo ndangagaciro zidashakirwa mu ishuri, ariko zigira uruhare runini kugira ngo umuntu abe muzima.
Yagize ati “Amashuri arigisha ariko ntabwo ahindura imyitwarire (caractère). Za ndangagaciro ziranga Umunyarwanda ni zo z’ingenzi, zirimo iz’ubunyangamugayo, iz’ubupfura, izo gukunda umurimo, kwitanga no kwitangira igihugu n’izindi, ni zo zigira umuntu uwo ari we”.
Akomeza avuga ko kwigisha urubyiruko izo ndangagaciro bisigaye bigoye kuko akenshi usanga abana birera bityo ntibabone urugero rwiza ku bantu bakuru.
Ati “Inzego zose zakagombye gufatanya mu gutoza urubyiruko indangagaciro ariko abakuze tukarubera urugero rwiza. Ntiwabwira urubyiruko ngo rugire ingeso nziza, rurwanye ruswa kandi rubona ko hari abakuru biyandarika ari na bo barya ya ruswa”.
François Ndayisaba, umunyeshuri muri Kaminuza y’u Rwanda, avuga ko ibiganiro nk’ibyo abikuramo ubumenyi butuma azaba umuyobozi mwiza.
Ati “Binyongereye indangagaciro z’umuyobozi mwiza bikazatuma mpindura bagenzi banjye mbaganisha ku byiza. Bituma umuntu atirebaho ngo ashyire imbere inyungu ze cyane ko itegeko ry’Imana rivuga ngo kunda mugenzi wawe nk’uko wikunda”.
Mugenzi we wari waturutse mu gihugu cya Tanzaniya yemeza ko kuganira nk’urubyiruko banavuga ijambo ry’Imana bituma habaho impinduka ziganisha aheza.
Ati “Mu biganiro nk’ibi abantu bava mu byo gutekereza gusa ahubwo bagahinduka mu mitima, cyane iyo bakurikiye inyigisho z’Umukiza wacu. Yesu we yigishaga urukundo kurusha ibitandukanya abantu, akigisha kubabarira aho kwishyurizaho ugukoreye ikosa”.
Ibyo ngo biri mu ndangagaciro zituma umuntu aba umuyobozi uzirikana abandi, atitaye ku bibatandukanya bityo bose bagahurira ku cyabateza imbere.
Iryo huriro ryabereye i Kigali, ryitabiriwe n’abantu basaga 400 barimo abanyamahanga 60 baturutse mu bihugu bitandukanye byo ku isi.

robotstxt: allowed

filter: keep


text:
Mubane amahoro n’abantu bose kuko aricyo Imana idushakaho_Ernest Rutagungira
Dusome: Abaroma 12:18 “Niba bishoboka ku rwanyu ruhande, mubane amahoro n’abantu bose". Abaheburayo 12:14 "Mugire umwete wo kubana n’abantu bose amahoro n’uwo kwezwa, kuko utejejwe atazareba Umwami Imana”.
Intumwa Pawulo yandikiye itorero ry’i Roma abibutsa imirimo ikwiriye imibereho ya Gikirisito, agaruka cyane ku kwitanga, kumaramaza gukorera umwami Yesu, kutishushanya n’abatizera n’ibindi, ageze hepfo akomoza ku kintu cyari kibakomereye cyo kwihorera nk’imwe mu mpamvu yatumaga batabana amahoro, ati: "Ntimukiture umuntu inabi yabagiriye ahubwo ababarenganya mubasabire umugisha, Ubu butumwa bo kutihorera kandi yabugarutseho no mu zindi nyandiko twavuga nko mu 1 Abatesaloniki 5:15, ndetse Petero nawe mu rwandiko rwa mbere (1 Petero 3:9).
Pawulo akomoje kuri iyo ngingo ati “Niba bishoboka, n’ubwo abandi bo babashakaho impamvu, n’aho abandi babateza akaga ku rwanyu ruhande ubane n’abantu bose amahoro, ntabwo byoroshye kubana amahoro n’umuntu utabishaka ariko bishobokera uwizera, kuko ntidukwiriye kwemera ko ikibi kinesha icyiza."
Mu bantu hahora intonganya, hahora amakimbirane, n’ubwo tubibona cyane muri iyi minsi, bigaragara ko byahereye cyera, ariko ku bisezeye umwami yesu, umurage w’intonganya n’amahane si ibyabo kuko asezera ku bigishwa be yadusigiye umurage w’amahoro nk’uko tubisanga muri Yohana 14:27 ati “Mbasigiye amahoro, amahoro yanjye ndayabahaye, Icyakora simbaha nk’uko ab’isi batanga. Imitima yanyu ntihagarare kandi ntitinye."
Amahoro Yesu yaduhaye si amahoro ava mu ntwaro z’intambara, ni nayo mpamvu atubwira ngo tubane n’abantu bose amahoro, Igitabo cy’abaheburayo nacyo cyagarutse kuri ubu butumwa, kitubwira ngo tugire umwete wo kubana n’abantu bose amahoro n’uwo kwezwa, kuko utejejwe atazareba Umwami Imana, aha niho dukwiye kwitaho cyane kuko kubana n’Imana ari cyo duharanira kuzabona nyuma yo gusoza uru rugendo rw’ubuzima bwo mu isi.
Mu gusoza nakongera kubabwira ngo kubana amahoro ni itegeko ry’Imana, gusa ntibishoboka ko wabyishoboza kuko kamere muntu idatanga amahoro itarahinduwe na Yesu ahubwo ihora yibwira ibibi (Yakobo 4:1), mbere yo kwishakamo gutanga amahoro kandi nawe utayafite, ni ngombwa ko wakira Yesu we utanga amahoro, Numara kumwakira azagushoboza kubana n’abandi bityo nibwo uzabasha kubana n’umwami Imana. Yesu abahe umugisha.
Ernest RUTAGUNGIRA


text:
Ushobora gufasha umurimo w’Imana
Gushyigikira umurimo w’Imana
Kandi babwiriza bate batatumwe?..... Abaroma 10:15
Ninde wigeze kuba umusirikare akitunga? … 1 Abakorinto 9:7
Gushyigikira ivugabutumwa n’abatwara ubutumwa bwiza ni ngobwa. Amafaranga yawe n’ ubutunzi bwawe nkuko Imana yakuyobora gukora mukwagura ubwami bw’ Imana.
1.Gufasha abajyana ijambo ry’ Imana:
Si bose bashobora kujyana ijambo ry’ Imana aho rikenewe bakaryigisha, kandi si bose bafite uwo muhamagaro wo kwigisha no guhagarara imbere y’ abantu. Ariko iyo utanze amafaranga yawe cyangwa ubutunzi bwawe ukishyurira ugiye kuvuga ijambo ry’ Imana uba ubaye “ partner” kandi uba ufatanije n’ abakozi b’ Imana hamwe n’ Umwuka wera kujyana ubutumwa, imigisha iboneka mumurimo w’ Imana ikakugeraho nawe!
2. Hari inzira imwe y’ Imana yo kuguha imigisha mumwuka no mumubiri.
Yesu yaravuze muri Mariko 10:29-30 Ndababwira ukuri yuko ntawasize inzu cyangwa bene se cyangwa bashiki be cyangwa nyina….atazabihabwa ibiruta incuro ijana muri iki gihe cya none no mugihe kizaza…Nyuma akazahabwa ubugingo buhoraho.
3. Hari inzira yo gufasha abakozi b’ Imana ngo bataremererwa n’ umutwaro w’ igikorwa cy’Imana bonyine hamwe n’ ubuzima bwabo bwa buri munsi.
Niyo mpamvu intumwa Paulo abaza ngo ninde wigeze kuba umusirikare akitunga?1 Abakorinto 9:7 Hari ababwiriza butumwa benshi batarashobora gukora umurimo w’Imana kubera ubushozi buke bwo kujyana ubutumwa bwiza kandi wareba n’ imibereho yabo ya buri munsi ugasanga itari myiza, kuko Imana itarabakingurira imiryango y’ amafaranga yabo yo gukora umurimo w’ Imana. Niyo mpamvu rero Imana ihagurutsa abantu bo kubafasha umurimo w’ Imana.
Yesu kristo ubwe yarafashijwe:
Nibyo Yesu Kristo yarafashijwe mu murimo w’ Imana yakoraga no mubuzima bwe bwa buri munsi ari hano kw’ isi.
Mubuzima bwe bwa buri munsi:
Imana yamuhagurukirije ababyeyi bo kumufasha mw’ ivugabutumwa kandi bakoresheje amafaranga yabo n’ ubutunzi bwabo. Luka 8 :1-3
Aho kubwiririza:
Petero rimwe yamuhaye ubwato bwe ngo abwifashishe mukubwiriza abantu, undi muntu yamuhaye inzu Luka 5 :17-26 hari undi munsi abakuru b’ idini bamuhaye isinagogi Luka 4 :16-30
Yesu bamusabye umusoro :
Yesu bamusabye umusoro yahise atuma Petero kuroba ifi kugira ngo baronke shekeli Matayo 17 :24-27 mur’ iyi minsi isamaki wayigereranya n’ abantu bakirizwa mubiterane bitandukanye kuko Yesu yavuze ngo nzabagira abarobyi b’ abantu. Kubw’ iyo mpamvu hakwiye shekeli kugira amafi menshi arobwe.
Yesu yakeneye uko afata urugendo :
Yesu yakeneye uko yagenda kugira ngo yinjire muri Yerusalemu, yatumye abigishwa be kuzana indogobe. Nyiri ndogobe arayitanga mugutera inkunga Yesu kubw’ urugendo yarafite rwo kujya I Yerusalemu Luka 19:28-36
Yesu yashatse aho akorera igaburo ryera:
Pasika iri hafi gushyika yashatse ahantu hatuje ho gutegurira igaburo ryera no kuganirira n’ abigishwa be ibyo umurimo. Hari uwitanze inzu ye kugira ngo uwo murimo ubashe gukorwa Luka 22:7-39
Paulo nawe yarafashijwe:
Paulo nawe yarafashijwe nabamwe mubo bari bafatanyije umurimo Ibyakozwe n’ intumwa 18:1-3 kandi Imana yamuhagurukirije abantu benshi bo kumufasha umurimo w’ Imana hamwe n’ ubuzima bwe bwa buri munsi.
Yandikiye Abafiripi ati kuva mvuye I makedoniya ntarindi torero ryamfashije mubyo gutanga no kwakira Atari mwebwe mwenyine…Abafiripi 4:15-18
Murubwo bwitange Paulo yabashije gukora umurimo w’ Imana kandi nabitanze bagira umugisha. Abafiripi 4:19
Natwe dukeneye ubwitange bwanyu:
Niba Yesu yarafashijwe, na Paulo agafashwa natwe nuko dukeneye inkunga kugira tubashe kuzuza ubushake bw’ Imana n’ umuhamagaro w’ Imana.
Imana ivugane n’ umutima wawe muri aya magambo Imana igushyiremo umutwaro wo gushyigikira umurimo w’ Imana.Kandi Imana iguhe umugisha n’ ubushobozi kugira icyo wifuza gukora mugutera inkunga ukigereho.
Umurimo wo kujyana ubutumwa s’ igikorwa cy’ umuntu umwe ariko dufatanije tuzakora mumbaraga, kandi vuba, kandi umurimo waguke.
Turashima Imana kubw’abantu bitanze kugira igikorwa cy’ Imana gikorwe batubereye umugisha mw’ ivugabutumwa no mubuzima bwacu bwa buri munsi.
Ubu rero igikorwa cy’ Imana cyaragutse cyane kandi kirakomeza kwaguka vuba vuba cyane. Kandi iyo bigenze bityo n’ uburyo bwo kugikora buriyongera ariko Imana ishimwe ko Yesu yishyuye byose kumusalaba kugira ngo umurimo we ukorwe. Kandi yashyize mubantu umutwaro wo gushyigikira umurimo we.
Nziko ufite amatsiko yo kubona igikorwa cy’ Imana gikorwa kandi ubutumwa bwiza bukagera kubantu benshi uhereye mu Rwanda no mumahanga yose. Nakubwira ko Imana yadusigiye kubwiriza ubutumwa bwiza gusa dukeneye inkunga yawe kugira umurimo wihute kandi waguke bityo nitugera kwa Yesu azatugororera.
Ushobora kwitanga buri kwezi.
Ushobora kwitanga uko uzabashishwa n’ Imana.
Twakwandikiye uko uzatugezaho ubwitange bwawe.
Igihe cyose tuzakugezaho uko umurimo w’ Imana uri gukorwa hamwe n’ ibitangaza Imana iri gukora mumurimo w’ Imana.wasoma ahanditse ubuhamya murakoze.


text:
Menya impamvu Abakristo bifatanije n’aba Islam kwizihiza Eid Ul-fitr
Yanditswe na
15 June 2018 saa 07:25'
Kuri uyu wagatanu tariki 15/06/2018 Abayoboke b’idini ya Isilamu ku isi yose bizihije umunsi mukuru wa Eid Ul-fitr, muri Kenya ho abakristo bahisemo guhuriza hamwe nabayisilamu bafatanya kwizihiza uwo munsi mu rwego rwo kwimakaza umuco w’ubumwe bw’amahoro n’ubumwe muri icyo gihugu.
Abakristo n’aba Islam bishyize hamwe bizihiza Eid Ul-fitr
Mu birori byahuruje imbaga y’abanyakenya baba Islam n’abakristo bikaba byabereye muri stade nini yitiriwe Sir Ali grounds bose bakaba babitewe n’amakimbirane yaranze abakristo n’aba Islam mumunsi yashize kuburyo habayeho imvururu mu gihugu cya Kenya ariko nyuma y’igisibo Abayoboke b’idini ya Islam bamazemo iminsi bifuje ko basangira umunsi mukuru wa Eid Ul-fitr bose bari hamwe nk’abakristo n’aba Islam.
President wa Kenya Uhuru Kenyatta yageneye yashimiye aba Islam ubufatanye badahwema kugaragaza mukubaka igihugu ndetse abifuriza umunsi mwiza wa Eid Ul-fitr.
President wa Kenya Uhuru Kenyatta
Yagize ati: “Ndashimira cyane uruhhare rw’aba Islam mukubaka igihugu cyacu, sinabura gushimira kandi abakristo bose bifatanije n’aba Islam kwizihiza uyu munsi mukuru; akaba ari igihe cyiza cyo kwimakaza amahoro, ubumwe ndetse n’ubufatanye mugihugu cyacu.”


text:
Uko yakize ibishishi yari amaranye imyaka 14
Nitwa Umuhoza Clenie ndi mu bantu bababajwe cyane n’indwara y’ibishishi. Nabirwaye niga mu mwaka wa mbere mu mashuri yisumbuye mbimarana imyaka 14. Narivuje ahantu henshi ku baganga batandukanye bazobereye mu kuvura indwara z’uruhu ngera aho ndambirwa ndiyakira ariko bitari ukwiyakira ahubwo ari uko nabuze uko ngira.
Nkimara kubirwara nge nabanje kugirango ni imibu yandiye wenda kuko byaje ari byinshi cyane. Abantu bamwe barambonaga ngo ni ibyo mu busore, abandi ngo ni amavuta nisize bikantera ipfunwe kuko narinzi ko nta mavuta ahindura uruhu nari narisize.
Nakomeje kwivuza ahantu henshi , ku baganga batandukanye biranga neza ngera aho ndabyakira byo kubura uko ngira. Vuba aha nibwo hari mukuru wanjye wajyanye n’inshuti ye ku muntu witwa Salama kugura amavuta agezeyo areba ibyo akora amubaza niba ashobora kuvura umuntu urwaye ibiheri. Uwo munsi naratashye mbona arampamagaye ngo yamboneye ahantu bazamvura. Narasetse gusa ndamwihorera sinabyitaho. Naramubwiye nti nawe urabizi ntako ntagize nivuza. Yarababaye cyane. Nyuma nibwo navuze nti reka ndeke kumubabaza nzapfe kugenda gusa.
Ngezeyo ukuntu nasanze hameze byonyine byaransekeje ntekereje amavuriro akomeye yose nazengurutse. Ibiciro byaho nabyo biri mu bintu byansekeje. Mukuru wanjye yari yambwiye ati ku bihumbi bitandatu gusa azakuvura. Nagereranyaga n’amafaranga nari naratanze mu mavuriro akomeye nkumva ibyo bidashoboka. Urebye ni nk’ubuntu.
Bampaye isabanune na mask n’amavuta. Nkibitangira noneho ibiheri birasara, biratumburuka nshaka guhita mbireka. Gusa uwo muganga ni umuntu mwiza yakomeje kunkurikirana, akampumuriza, akambaza uko meze.
Nyuma yo gutumburuka mu cyumweru cya gatatu hakurikiyeho guhonga. Mu kwezi kumwe nari maze kugira icyizere. Ubu ntabwo amezi abiri arashira atangiye kunkurikirana ariko n’umuntu wese umbonye aratangara agashaka kureba umuntu washoboye uruhu rwanjye.
Icyo nakubwira co nuko bisaba kwihangana. Iyo atankurikirana mba naracitse intege. Ubu abari banzi mbere bazi ukuntu nari inzobe nibo babona ko nagaruye uruhu rwanjye. Ibiheri biragenda bikagushyiraho indi couche, amabara yabyo agatuma wijima ugasanga isura yahindutse burundu. Gusa ubu umubiri ndi kugira ni wa mubiri nyawe wa Clenie. Niwo uri kugaruka. Undebye noneho ubona ko umubiri wanjye usa hose.
Agasaro.com


text:
Ngororero:Uwiragiye Andre arashaka kuyobora umurenge wa Muhororo ku ngufu.
Muhororo ni umwe mu Mirenge igize Akarere ka Ngororero, ukaba ugizwe n’utugali 6:Rugogwe, Bweramana ,Mubuga Myiha , Rosororo na Sanza , muri iyi minsi kayoborwa na Gitifu Harerimana Adrien.
Uwiragiye Andre (P/net)
Ubwo twageraga muri uwo murenge ku kibazo cy’akarengane n’igitugu kivugwa kuri Gitifu Adrien, abaturage batubwiye ko ntabyo bazi ko ibibazo bihari , ari ibisanzwe nkuko wabisanga mu yindi mirenge y’u Rwanda.Ngo icyo bumva nuko ngo gitifu w’Umurenge yaba nibura atavuga rumwe n’umuturanyi we Uwiragiye André, ngo yamubujije kubaka mu buryo bunyuranyije n’amategeko.Ikindi ngo abavuga ko baba nibura bafitanye ibibazo na gitifu Adrien, n’abafite ibibazo nk’ibya Uwiragiye Andre bubaka mu buryo butemewe .
Bivugwa ko ngo, baba batizwa umurundi na Uwiragiye kugirango ikibazo cye, cyumvikane.Ikindi ngo kugirango bigire ingufu yihereranye umunyamakuru mu kabari ko, kwa Beata muri salle ya video, amwumvisha ko gitifu yananiranye,ngo yari yateguye abaturage bo kuvuga. Ngo mugatanga amakuru , Andre yazanaga umuturage yamara kuvuga akajya kufata akantu kuri comptoir, akongera akazana undi bityo bityo…Hafi mu batanze amakuru bavugaga nabi gitifu, mu rwego rwo kumucisha umutwe .Urugero ngo, uwitwa Hagenimana Jean Bosco we , ibyo yatangaje nuko yubatse mu manegeka , yasabwa gusenya akavuga ko yahohotewe na Gitifu w’umurenge Harerimana Adrien .
Ubwo twaganiraga na bwana Uwiragiye Andre, ku gasanteri ka Rugendabari mu karere ka Muhanga ari kumwe n’incuti ye Damien yadutangarije ko azasinzira Harerimana atakiri gitifu.
Ati:” Gitifu Harerimana yafunze inzira ijya iwanjye, musabye kuyifungura aranga ahubwo ashyiraho senyenge.Biriya ni agasuzuguro pe, nzatanga ibyo mfite byose ariko mwizirikeho.Iki kibazo nakigejeje ku nzego z’Akarere , amakuru mfite nuko bashyizeho akanama kagomba kugikurukirana kandi nzi ko nzarenganurwa .Ikindi nuko Gitifu Harerimana ari hafi kwirukanwa agasimbuzwa incuti yanjye Jean d’Amour NGIRINSHUTI, uyobora TVET-Gatumba.Mbirimo kuko nabisabye Visi-meya Janvier Kuradusenge, ushinzwe imibereho myiza y’abaturage, ngo ampe umusada.Hari n’abagitifu b’Utugali bari kubimfashamo nka Gitifu w’akagali ka Sanza, Uwimana Claudine na Nyiarandashimye Joselyne SEDO wa Sanza .Hari Consilia Musabirema, SEDO w’Akagali ka Rusororo n’abandi bakora mu Karere ntavugira hano, dore ko abanyamakuru mutagira ibanga.”
Nyirandashimye Joselyne SEDO w’Akagli ka Sanza ( P R)
Uwimana Claudine , gitifu w’Akagali ka Sanza (P R)
Musabirema Consilia SEDO w’Akagali ka Rusororo( P/Net)
Tumaze kuganira na Uwiragiye Andre, twagiye ku Karere tuvugana n’ubuyobozi bw’Akarere ka Ngororero ku bibazo cya gitifu Harerimana n’abaturage ayobora.Visi meya Kuradusenge Janvier, yatubwiye ko ntayo yavuga mu gihe meya ahibereye.
Umuyobozi w’Akarere ka Ngororero Godfrey Ndayambaje yabwiye ikinyamakuru Gasabo, ko nta byacitse iri mu Karere ka Ngororero. Visi meya Kuradusenge Janvier( P/Net)
Godfrey Ndayambaje ati:”Mbere yo kwandika mujye mubanza mukore iperereza ku buryo ibyo mutangaje bitagira icyo byangiza cyangwa ngo bigire uwo bihungabanya.Ikibazo cya Uwiragiye Andre,ndakizi, yigeze kunterefona nyuma ariko yandikiye Akarere , icyo twakoze nuko hari team irimo kubikurikirana n’aho ibyo muvuga ko hari abaturage baba bahohoterwa na Gitifu Harerimana Adrien , ntabyo nzi pe.Kandi nta muturage urangezaho ikibazo ko yaba yahohotewe n’umuyobozi we.Ku kibazo cya Bosco, uvuga ko yahohotewe, mwa bagabo mwe, mugende murebe iyo nzu aho imanitse hejuru y’umuhanda iri mu manegeka.” Umuyobozi w’Akarere ka Ngororero Godfrey Ndayambaje( P/net)
Tuvuye ku Karere twanyarukiye ku Murenge wa Muhororo , dusanga Gitifu Harerimana Adrien, agiye gusezeranya, mu magambo make yadutangarije , yatubwiye kwandika ibyo dushaka urenganwa akarenganurwa.
Rutamu Shabakaka


text:
Kigali: Dore imihanda uzirinda n’iyo uzifashisha inama ya AU nitangira
Mu cyumweru gitaha mu Rwanda harateranira inama y’iminsi ine y’Umuryango wa Afurika Yunze Ubumwe (AU), izatuma hari imwe n’imwe mu mihanda yo muri Kigali izaba idakoreshwa.
Nkuko bimenyerewe mu gihe cy’Inama Mpuzamahanga zikomeye u Rwanda rwakira ziba zitabiriwe n’abayobozi bakuru b’ibindi bihugu, hari imihanda yo mu Mujyi wa Kigali irafungwa igaharirwa abashyitsi, hakagenwa imihanda abasangwa bakoresha.
Umujyi wa Kigali ubinyujije mu itangazo ryashyizweho umukono n’umuyobozi wawo Nyamurinda Pascal, wamenyesheje abatuye Umujyi wa Kigali ndetse n’abandi Banyarwanda muri rusange imihanda bazifashisha guhera tariki ya 19 kugera ku ya 22 Werurwe 2018, mu gihe u Rwanda ruzaba rwakira Inama idasanzwe ya Afurika Yunze ubumwe.
Iri tangazo rivuga ko kubera iyi nama umuhanda uva ku Kibuga cy’Indege Mpuzamahanga cya Kigali- Remera- Kigali Convention Centre- Sopetrade- Hotel Mille Collines - Serena Hotel, uzaba ukoreshwa n’abashyitsi, bityo ukazajya ufungwa hato na hato kubandi bafite ibinyabiziga.
Ubuyobozi bw’Umujyi wa Kigali kandi muri iri tangazo bwamenyesheje abifuza kunyura muri izi nzira, ko bazajya bakoresha iyi mihanda ikurikira kugira ngo bitica gahunda bazaba barimo za buri munsi.’
Abaturutse mu mujyi berekeza mu bice bya Remera na Kanombe bakoresha umuhanda:
Nyabugogo cyangwa Yamaha bakerekeza Kinamba- Kacyiru-Nyarutarama- Kibagabaga-Kimironko.
Banakoresha umuhanda -Nyabugogo cyangwa Yamaha bakerekeza Kinamba- ‘Poids Lourds’- Kanogo- Rwandex- Sonatube- Niboye- Kabeza-Busanza-Kanombe.
Banakoresha kandi Nyamirambo kuri 40 bakanyura Rugunga- mu Kanogo cyangwa Gikondo- Rwandex- Sonatube- Niboye-Kabeza-Busanza-Kanombe.
Iyi nama izabera muri Kigali Convention Centre yitezwemo abakuru b’ibihugu 26.
Ibiteganyijwe muri iyi nama ni ukwemeza no gushyira umukono ku masezerano y’isoko ryagutse ry’umugabane wa Afurika, hakurwaho zimwe mu nzitizi zituma ibihugu bya Afurika bitabasha guhahirana uko bibyifuza.
Ibitekerezo ( 4 )
Ni byiza rwose kandi mu muco wacu umushyitsi ni umwami, tugomba kubyubahiriza. Inama ahubwo nizereko bazavugamo uburyo ibindi bihugu byakorohereza abanyarwanda kujyayo nk’uko natwe twaborohereje. Murakoze
Aya maphoto, yumugi ni Meza cyane hakorwe igitambo kirimo ishusho ryumugi mukuru wacu ndetse ni ndi migi dufite hiyongere,ho imihanda nibindi byiza byose bigize igihugu abanyamahanga bajye baza mu Rwanda barabonye nubwiza bwaho, ariya mashusho u yabonye wese yibaza ko ali iburayi ahubwo abenshi babyita, ikina.mico.kobabivanye ahandi tubikore bigaragare,bamenye igihugu bumva uko giteye
Nibyo ningirakamaro ariko bazige no kubyo gutanga icyangombw rusange cyo gujya mubihugu by’ africa ntankomyi muburyo bwa laisse pass nkuko est africa bimeze murakoze,
nibyo birakwiye ko twubaha abashyitsi
badusuye kandi ibyo bazaba bigaho
ningirakamaro kugihugu cyacu nabanya africa muri rusange


text:
Musanze: Abanyeshuri biga muri Wisdom School batangiye kwikorera isabuni isukika
Abanyeshuri biga mu ishuri rya Wisdom School riherereye mu Karere ka Musanze bageze ku rwego rwo gukora isabuni isukika (Savon Liquide), yifashishwa mu gusukura ibintu bitandukanye.
Ubwo bumenyi kimwe n’ubundi butandukanye bahabwa ngo bibaha icyizere cyo kuzitwara neza ku isoko ry’umurimo.
Mfitimana Claude wiga mu mwaka wa gatatu w’amashuri yisumbuye, ari mu bahuguriwe gukora isabuni. Avuga ko ubu bafite ubushobozi bwo kuzavamo ba rwiyemezamirimo beza.
Bihoyiki Marie Rose, umubyeyi ufite umwana wiga muri iryo shuri, yishimira ko umwana we ahabwa ubumenyi bumutegurira kuzishakamo ibisubizo, ahangana n’amapiganwa yo ku isoko ry’umurimo.
Ati “Bizafasha abana gufunguka bakamenya ubwenge buzabashoboza guhangana ku isoko ry’umurimo, bityo bakabasha kwibeshaho, n’imiryango yabo ikazabaho idasabirije.”
Nduwayesu Elie, umuyobozi wa Wisdom School, ahamya ko ibyo iryo shuri rikora haba hagamijwe ko umwana uhiga abishyira mu bikorwa.
Avuga ko ubwo bumenyi ngo buhabwa abanyeshuri kuva mu mwaka wa mbere w’amashuri abanza kugeza mu mwaka wa gatatu w’amashuri yisumbuye.
Nduwayesu kandi ahamagarira ababyeyi kurushaho gufasha abana no kubashyigikira mu myigire yabo kugira ngo intego igihugu n’iryo shuri bifite igerweho.
Ishuri Wisdom School riranategura gahunda y’umwaka w’amashuri wa 2018-2019,hakiri kare kuko ubu ryatangiye kwandika abana bitegura cyangwa bashaka kuzakomeza kuryigamo.
Ibitekerezo ( 1 )
Nibyiza muzashyireho namashami yishuri muntara zindi no muburasirazuba muzahagere murakoze.


text:
Kigali :Korali Goshen ya ADEPR Musanze mu myiteguro y’igitaramo gikomeye izakorera muri Dove Hoteli
Yanditswe na
4 May 2018 saa 07:12'
Korali Goshen ikorera umurimo w’Imana mw’itorero rya ADEPR mu ntara y’amajyaqruguru mu karere ka Musanze muri Paruwasi ya Muhoza ikomeje imyiteguro y’igitaramo gikomeye izakorera muri Dove Hotel hano i Kigali ,muri iki gitaramo ikaba izafatikanya no korali Shalom ya ADEPR Nyarugenge kikaba kizaba kuwa 10 Kamena 2018 .
Korali Goshen ya ADEPR Musanze yakajije imyiteguro y’igitaramo izakorera muri Dove Hoteli
Mu kiganiro IYOBOKAMANA.COM twagiranye na Bwana Kamanzi umuyobozi w’a Korali Goshen yadutanagrije ko ubu icyo bahugiweho ari imyiteguro y’igitaramo gikoeye kizabera mu mugi wa Kigali kuri Dove Hotel ku Gisozi kuwa 10 Kamena 2018 ati :"Korali Goshen iki gitaramo tugiteguye mu ntego yo gukora ivugabutumwa ariko akazaba ari nakanya keza ko gufata amashusho ya Album yacu ya gatanu isanzwe ari iy’amajwi ".
Uyu muyobozi yakomeje avugako muri iki gitaramo Goshen itazaba ari yonyine kuko izafashwa na korali Shalom ya ADEPR Nyarugenge ati:"Korali Shalom y’i Nyarugenge ni inshuti zacu magara twarahuje twumvikana kuzajya dufatikanya umurimo w’Imana niyo mpamvu twabahisemo nog tuzafatanye nabo muri iki gitaramo kandi ndizeza abazakitabira ko bazahembuka mu buryo bwose".
Korali Shalom y’Inyarugenge izafatanya na Gshen muri iki gitaramo
Iki gitaramo gikomeye cya korali Goshen kizaba ku cyumweru cyo kw’italiki ya 10 Kanama 2018 kuri Dove Hotel ya ADEPR ku Gisozi kuva kw’isaha ya saa munani kugera saa kumi n’ebyiri (14h00-18h00).
Aba batangiye kuririmba bakiri abana bato bo mu ishuli ryo ku cyumweru, gusa kuri ubu bagenda batera intambwe none bamaze kuba abagabo n’abagore bahamye mu gihe bibonaga bakumva kuzagera aho bageze ubu bitoroshye.
Ubundi iyi Korali Goshen yatangiye ifite abana bato bavutse nyuma ya jenoside yakorewe abatutsi. Abenshi bari abana b’abashumba n’abavugabutumwa n’abaririmbyi ba Korari Intumwa ibarizwa aho kuri ADEPR Muhoza, bakurira ku birenge by’abakuru babo kugeza aho ubu bamaze kuba ubukombe mu gukora ivugabutumwa rifasha benshi mu gihugu cy u Rwanda.
Korali Goshen ubu igizwe n’abaririmbyi basaga 90 birekura bagatambira Imana
Korali Goshen igizwe n’abaririmbyi basaga 90 ,ifite Album eshanu z’amajwi ,eshatu muri izi zikaba zifite amashusho ubu bakaba bari mu myiteguro yo gukora igitaramo gikomeye bazatunganirizamo amashusho y’iyi Album ya gatanu .
UMVA ZIMWE MU NDIRIMBO ZIGIZE ALBUM YA 5:


text:
Abagabirwa inka muri Gahunda ya Girinka Munyarwanda bakomeje gushishikarizwa kuzifata neza kugira ngo zibageze ku mibereho myiza n’ubukire, bave mu byiciro barimo bagere mu byisumbuyeho, kandi bakomeze gutera imbere ubudasubira inyuma.
Byagarutsweho kuri uyu wa gatatu tariki ya 30 Gicurasi 2018 mu gikorwa cyo koroza imiryango 22 ifite abana bafashwa n’Umuryango Compassion international. Iki gikorwa cyabereye mu Mudugudu wa Rugerero, Akagali ka Kamusenyi, Umurenge wa Byimana, kikaba cyarateguwe ku bufatanye bw’Itorero rya ADEPR, Pauwasi ya Byimana, Umuryango Compassion International mu mushinga wawo RW369 ukorera muri iyo Pauwasi, ndetse n’ubuyobozi bw’Akarere ka Ruhango.
Ntagwabira Innocent uyobora Commpassion International mu Ntara y’Amajyepfo yagize ati “Inka ni ikimenyetso gikomeye cy’ubukungu, uwabonye inka aba atandukanye n’ubukene”.
Ati “Ziriya nka muzigabiwe kugira ngo zibageze kuri ya ntego yo kuva mu bukene. Murasabwa rero kuzifata neza”.
Umuyobozi w’Akarere wungirije ushinzwe iterambere ry’ubukungu, Rusilibana Jean Marie Vianney we yagize ati “Inzego z’ubuyobozi bw’Igihugu cyacu zirubakitse kuva hasi kugera hejuru; nigira ikibazo wegere umukuru w’umugugudu uti ‘nyabuna ntabariza igize ikibazo ntazi’, witabaze umuyobozi w’Akagali, witabaze veterineri”.
Umuvugizi wungirije w’itorero ADEPR ku rwego rw’Igihugu, Pasitori Karangwa John we ati “Izi nka mwagabiwe muzifate neza, mugire inkoni n’inkuyo. Muzubakire, muzicire icyarire, muzisasire”.
“Ikizira ku nka ni uko igaragaza ikiziba mu kiziba cy’inda. […] iyo yaryamye mu kiziba ikizinga cy’ikiziba yaryamyemo kigaragara mu kiziba cy’inda”.
Kandi ati “Muzirinde urukubite.[...] Urukubite ruboneka igihe inka ishonje icyena cy’ibumoso n’icy’iburyo byahuye, yagurije ibyena mu mukamba w’inda. Muzirinde inzara, muzahirire,muziragire”.
“Mugire inkoni n’inkuyo. Muzikuye, muzishiture […] mwegere abashinzwe ubworozi babahe imiti muzitere, muzisige, muziteho zimere neza”.
Pasitori Karangwa na we yasabye abagabiwe gukora ibishoboka izo bagabiwe zikababyarira umusaruro wo kubakura mu bukene, bakava mu byiciro by’ubudehe barimo bajya mu bishoboye n’abakire.
Ati “Impamvu izi nka tuzitanga ni ukugira ngo tuve mu kiciro cye mbere. […]. Niba Imana itanga umugisha kuki yatanga umugisha tugatonda umurongo tujya mu kiciro cya mbere, aho gutonda umurongo tujya mu kindi”?
“Niba twizera ko Imana itanga umugisha mureke dutonde umurongo tujya mu kindi kiciro”.
“Ikiciro cya mbere si umugisha duhabwa n’Imana, ahubwo ni umugambi w’umwanzi wo kugira ngo duheranwe n’ubukene”.
Uyu mushumba akaba asaba abagabiwe n’abayoboke b’Itorero muri rusange ko uko basengera ibyifuzo byabo, ndetse bakaniyiriza kugira ngo Imana ibahe ibisubizo ari nako bakwiye gusengera kuva mu bukene. Ibi ariko ngo bigomba kujyana no gukora neza ibyo bagomba kugira ngo nyine bave muri ubwo bukene.
Bamwe mu bagabiwe bagaragaza ko inka bahawe zigiye guhindura imibereho yabo. Mukamurenzi Marie Claire wo mu Mudugudu wa Gatwa, Akagari ka Mpanda mu Murenge wa Byimana, ni umubyeyi w’abana 10, barimo ufashwa na Compassion International.
Avuga ko inka ahawe izamufasha kongera umusaruro uzamufasha gutunga abana be. Ati “Nahingaga ariko nkabura ifumbire, iki nicyo kibazo cya mbere inka igiye gukemura.”
Niringiyimana Innocent w’i Gatwa ya Mpanda na we avuga ko yiteguye kuyifata neza kugira ngo izamugeze kuri byinshi. Ati “Iyo inka utayigaburiye ntacyo uyibaza. Niteguye rero gukoresha imbaraga zange zose, ndetse nzanafatanya n’umugore n’abana kuyitaho kugira ngo izabashe kuduha umusaruro tuyitegerejeho”.
“Ubu ngiye kubona ifumbire ihagije, nkaba nizera ko umusaruro w’ubuhinzi uziyongera. Kandi nibyara tuzanywa amata, ndetse nagurishe. […] Erega iyo inka yabonetse amafaranga nayo aba yaje. Hmm! Nimara kwitura, nzajya ngurisha izayo zicutse maze mbone amafaranga, cyane ko nta bushobozi mfite bwo kwita bihagije ku nka zirenze imwe”.
Kuva Nyakubahwa Perezida wa Repubulika atangije Gahunda ya Girinka Munyarwanda mu mwaka wa 2006, mu Karere ka Ruhango hamaze gutangwa inka 11.631.
Muri uyu mwaka w’Ingengo y’imari 2017-2018, umuhigo wa Girinka ni inka 1640, uyu munsi hakaba hamaze gutangwa 1559. Uwo mubare ukubiyemo izaguzwe ku ngengo y’imari y’Akarere, izatanzwe n’abafatanyabikorwa banyuranye, izituwe n’abagabiwe mbere, n’izo abaturage bagabiye bagenzi babo.


text:
Leta ya Paul Kagame aho kuba umubyeyi yabaye iy’abicanyi! Igiye kwicisha abaturage inzara
Ntabwo ari gusa mu Karere ka Kirehe izuba ryacanye, ryacanye u Rwanda rwose. Iyo abaturage bageze aho ku rira n’uko ibintu biba bigeze iwa ndabaga. Kagame akomeje kuvunira ibiti mu matwi no guterera agati mu ryinyo. Ntashaka kumva amarira y’abaturage, ntashaka guca bugufi ngo abegere yumve ibibazo byabo kugirango agerageze kubishakira umuti kuko niwe wica agakiza muri ruriya Rwanda.
None se iterambere ririhe abaturage barimo kwicwa n’inzara? Iterambere ko naryo rigaragarira mu musaruro igihugu kibona mu buhinzi n’ubworozi, ayo mafaranga ngo barimo bubakisha imiturirwa buriya ayashoye muri ubwo buhinzi igihe izuba ryacanye cyane bagafasha abaturage bakuhira imyaka yabo, ubwo ntiyaba akemuye ikibazo cyo kwihaza mu biribwa?
Byari kera aho umuturage yahingaga ugasanga yahunitse mu bigega akabona ibimutunga kugeza k’umwero w’imyaka ikurikira. Kandi ubwo yabaga yasaguriye n’amasoko akabona ayo agura agasabune n’utwambaro cyangwa akagura imyaka yabaga atejeje. Ko mwagenze mukazenguruka u Rwanda hose haraho mwabonye hakirangwa ibigega muri ikigihe? Ngo arimo arigana abazungu yiyemera mu busa gusa nta menye ko bo bagiye kubaka ayo mazu agerekeranye bamaze gukemura ikibazo k’ibiribwa. Yarangiza kandi agakomeza kwikoma abazungu kandi azi neza ko akibakeneye. Ubwo se infashanyo yo guha abo baturage barumbije irava he? Bagira ngo babahaye infashanyo bakabaha intica ntikize kandi bose ntibabone ubwo busa busa.
Izo ndabo twumva ngo batangiye kugurisha hanze, amafaranga bashoye muri ubwo buhinzi bw’indabo ni menshi cyane. Byongeye kandi muzi neza ko zigomba kuhirwa. Ariko ngo ntibafasha abaturage ngo bashobore kuhira imyaka yabo igihe cy’amapfa. Ubwo se n’inde uzubaka iyo miturirwa? N’inde uzubaka urwo Rwanda uko Kagome arushaka? Ntabwo ari umuturage? None se azarwubaka gute mu gihe aburara akabwirirwa? Niyo mpamvu iryo terambere arata ngo yagezeho atazapfa arigezeho. Ubwo se ataniye he n’ababandi bagira abakozi bo mu rugo barangiza bakabicisha inzara kandi babashakaho umusaruro mwinshi? Kagame we gutegeka byakunaniye ushatse wakegura ababishoboye bakatuyobora.
Ange Uwera


text:
Abayobozi bitwara nabi ntibakwiye gukomeza kurwazwa – Minisitiri Kaboneka
Minisitiri w’ubutegetsi bw’igihugu, Francis Kaboneka, avuga ko abayobozi bitwara nabi bakwiye kubibazwa, kandi ko badakwiye gukomeza kurwazwa nyamara bahemukira abaturage.
Yabigarutseho mu nama nyunguranabitekerezo ku cyateza imbere abatuye mu Ntara y’Amajyepfo, yagiranye n’abayobozi bo muri iyi ntara kuri uyu wa Gatandatu tariki 15 Kamena 2018.
Colonnel Theodomir Bahizi uyobora ingabo zo mu Turere twa Huye, Nyamagabe, Nyaruguru na Gisagara, wari muri iyo nama, yagaragaje ko mu bikorwa by’ingabo mu iterambere ry’abaturage, umunyamabanga nshingwabikorwa w’Umurenge wa Kibirizi mu Karere ka Nyamagabe yabasuzuguye.
Yagize ati “Mu kwezi gushize umuyobozi w’ingabo muri Kibirizi yamubajije aho bajya gukorera, aramusubiza ngo uyu munsi hari akandi kazi dufite, ariko mushoboye mwareba aho mujya.”
Tariki 14 Kamena 2018, na bwo uyu muyobozi yongeye gusuzugura ingabo zagiye aho bari bumvikanye guhurira n’abaturage ariko zisanga yo zonyine.
Umuyobozi wazo yamuterefonnye amubaza impamvu bari bonyine undi aramubwira ngo yamwibeshyeho atari we uyobora umudugudu.
Anaclet Niyonsaba, ari we munyamabanga nshingwabikorwa w’Umurenge wa Kibirizi, abajijwe kwisobanura ku byo aregwa yemeye amakosa, yavuze ko icyabiteye ari uko baticaye ngo bafatire hamwe gahunda.
Ati “Mumbabarire rwose ko ntatunganyije neza gahunda nagombaga gutunganya. Nabitewe no gutekereza nabi.”
Si ubwa mbere uwo muyobozi agaragaweho kugongana n’inzego z’ubuyobozi, kuko ngo no kuva mu 2006 atangira umurimo w’ubunyamabanga nshingwabikorwa bw’umurenge,
Amaze kwimurwa inshuro enye mu mirenge bitewe n’imikorere ye inengwa. Amaze kuyobora imirenge ya Cyanika, Kamegeri, Buruhukiro na Kibirizi.
Minisitiri Kaboneka avuga ko abayobozi bitwara nabi bagomba kubibazwa, anabwira abayobozi ko batagomba guhishira cyangwa kujenjekera abakora nabi kuko abo baba bahemukira ari abaturage.
Ati “Ibibazo bye byagaragaye kera, batangira ibyo kurwaza. Urarwaza umwe uhuhura abandi? Uzi kurwaza umuntu umwe uhuhura 100? Bayobozi nimufate inshingano zanyu, murengere abaturage.”
Yanavuze ko niba umuntu akoze amakosa rimwe agirwa inama, yakomeza akihanganirizwa, aho kwimurwa kuko ubwabyo atari igihano. Kandi ngo byaba byiza mu gihe adafatiwe ibyemezo kutimurwa, ahubwo kurekerwa aho yari ari byibura ahandi hagakomeza kuba hazima.
Muri iyi nama hanagaragajwe ko muri iyi minsi hari inka zatanzwe muri gahunda ya Girinka zagiye zipfa, rimwe na rimwe biturutse ku burangare bw’abashinzwe kuzitaho.
Nk’i Muhanga hari inka 28 zapfuye mu gihe cy’icyumweru biturutse ku mukozi w’akarere wari ubishinzwe watanze imiti itangana n’iyo yari yatswe na veterineri wagombaga kuzivura.
Uyu mukozi w’akarere yabikoze yaramaze gusezera ku kazi, ku buryo aho ikibazo cyagaragarijwe nta wuzi aho yarengeye.
Mu Karere ka Nyaruguru na ho hapfuye inka zigera kuri 27 mu gihe cy’amezi abiri, ariko hari 12 zapfuye biturutse ku kuba abaturage barahamagaye veterineri w’umurenge batuyemo wa Busanze akabaca amafaranga, bakayabura na bo bakabyihorera.
Nyamara, ngo imiti yashoboraga kuzivura ku karere yari ihari. Hatangiye gukorwa iperereza ku makosa uyu muveterineri avugwaho.
Ibi na byo Minisitiri Kaboneka yabigaye agira ati “Leta iguze imiti wowe utangiye kuyicuruza ku muturage, utaguhaye amafaranga uramwihoreye inka irapfa, nk’aho ari imiti yawe. Urimo ukora akazi uhemberwa buri munsi.”
Icyakora hari babiri mu babuze inka ku bw’aba bakozi bitwaye nabi bazashumbushwa muri iyi minsi, kuko hari inyana ebyiri zatanzwe na Perezida wa komisiyo y’amatora, Prof. Kalisa Mbanda, na we wari waje muri iyi nama.
Minisitiri Kaboneka yanibukije abayobozi batarara mu duce bayobora ko ubuyobozi atari ubucanshuro cyangwa ubupagasi, kandi ko atari ubukerarugendo.
Yavuze kandi ko abayobozi basabwa raporo bagatanga imibare itari yo bakwiye kubihagarika kuko iterambere ritashingira ku binyoma.
Ibitekerezo ( 6 )
Ibi avugase nabuhere nyaruguru, areke kuguma kuyidindiza ashyigikira ubuyobozi bubi buhari bumutura, bukamwitwaza rwica, rutoteza rubanda mbaze twemereko uyu mu minisitiri imvugo ye ariyo ngiro!!! Agirabo yibasira, ariko abamukora mu ntoki......
@minister wagirango ibyo ubwira abaturage rwose sibyo biba biri mumutima wawe kuko bibaye byo ntiwakabaye ukirwaza mayor wa Nyaruguru!!!!wigize uwo kwirirwa ateranya abandi ikibaye cyose avugako byatewe nabandi birababaje!
AHAHA UWAKWELEKA UMUGORE WAMASAKA.UTANGA IBYANGOMBWA BWAMAVUKO ATEYE ISESEME
Njye mbona kwutwara nabi,biterwa nicyo bagushakaho kuko Hari about nzi bakora ibyaha ariko wabivuga akaba ari wowe ubizira. Urugero: mu karere ka Gakenke hari umukozi washyizwe mumwanya nta diplome afite igitangaje Mifotra yarabitahuye amaze imyaka ibili akora yanditse ko yasezererwa ariko nubu aracyakora. Ubwo se ikimenyane kirenze icyo ni ikihe. Ibyo mvuga mbifitiye gihamya ariko kubera imbaraga zabo mvuze mushibora lutabihitisha.
Njye narumiwe kuba umuyobozi yimurwa ni amakosa ye cyangwa ni abamuyobora! Ngo kuva 2006 kugeza ubu yakoraga nabi!ubwo se ntibigaragaye ko hari abakingirwa ikibaba, yasigaye ate muri 2016 ko abandi bagiye kubera impamvu zabo bwite? Umunyarwanda yise umwana we Bazivamo!!!
Nyakubahwa minister kaboneka ibyuvuga nibyo rwose 100% ariko abaturage dutuye kangondo na Kibiraro ntabwo twishimiye nagato uburyo mugiye kutwimura mo mutaduhaye ingurane ikwiye ,nubwo muvuga NGO ingurane ikwiye niyanzu yicyumba kimwe mukuri umuturage muramutse mumuhaye iriya ngurane ntabwo yazigera ateza imbere igihugu cye nawe ubwe muri rusange,ingurane ikwiye yakagombye kuba amafaranga.


text:
3.1. Imfashanyigisho
3.2. Inshamake
Ingurube irya byose: ibyatsi, ibisigazwa byo mubuhinzi n’ibyo mu gikoni, ibisigazwa by’inganda ndetse n’ibiryo mvaruganda. Ibyo byose ni byo ikuramo intungamubiri zituma itanga umusaruro (gukura - inyama, kubwagura ndetse n’ifumbire).Ingurube igomba kubona buri gihe amazi meza kandi afutse.
3.3. Intego z’isomo
Nyuma yo kwiga iri somo, uwaryize agomba kumenya:
Uburyo bagaburira ingurube,
Ibyatsi bikungahaye ku ntungamubiri bishobora kugaburirwa ingurube,
Agaciro k’ibigaburirwa ingurube.
3.4. Isuzumabumenyi?
Ni akahe kamaro k’ibiryo mu bworozi bw’ingurube?
Ni ibihe biribwa bashobora kugaburira ingurube?
Ni gute bagaburira ingurube?
Ni uruhe ruhare ibiryo bigira mu gaciro k’ingurube?
3.5. Sobanukirwa uko bagaburira ingurube
3.5.1. Akamaro k’ibiryo
Ibiryo birimo intungamubiri zinyuranye zituma ingurube itanga umusaruro ukwiye.Indyo yose igira impinduka nziza cyangwa mbi ku musaruro w’ingurube.
Intungamubiri ziri mu byo ingurube irya ni zo zituma:
Ingurube zikura vuba uko bikwiye cyangwa zongera ibiro,
Ingurube ihaka yongera ibiro n’ibibwana byayo bikavukana ibiro bishyitse,
Ingurube yonsa idatakaza ibiro cyane ; icutsa ibibwana bifite igikuriro cyiza kandiyongera no kurinda vuba,
3.5.2. Ibyo ingurube ikeneye
Kugirango ingurube igumane ubushyuhe bukwiye, umubiri wayo ukore neza kandi utange umusaruro ukwiye bayitezeho, igomba kubona ibyo ikeneye ari byo bikurikira:
Amazi meza, afutse kandi ahagije igihe cyose,
Ibitera imbaraga,
Ibyubaka umubiri,
Imyunyu,


text:
Uburyo bwa gakondo umukobwa yakoresha akisubiza ubusugi mu gihe yabutakaje
Ibyafasha umukobwa kwisubiza ubusugi
Ese birashoboka ko umukobwa watakaje ubusugi yabusubirana
Burya gutakaza ubusugi biroroha ariko kugira ngo umuntu yongere abusubirane ntibyoroshye, aha twabashakiye uburyo umukobwa watakaje ubusugi yakoresha akongera akisubiza ubusugi bwe.
Uko umugore akora imibonano mpuzabitsina kenshi niko igitsina cye cyiyongera mu bunini iyo bikabije bikaba bishobora no kuviramo ko umugabo atamwifuza cyane kuko uko byamuryoheraga bakibikora bwa mbere siko bikimeze.
Hari ibinini ushobora kunywa ku buryo Igitsina cyawe cyongera gusubira bushya gusa iyo miti ishobora kugutera ibibazo,niyo mpamvu hano tugiye kuguha uburyo gakondo wakoresha igitsina cyawe kigasubira kuba gito kandi bikakurinda n’izindi ndwara cyangwa kuba hari umwuka mubi usohoka mu gitsina cyawe.
Hari ibimera 7 bikoreshwa cyane mu kugabanya ubunini bwigitsina cy’umugore ariko kimwe cyonyine nicyo kiboneka mu Rwanda.
IGIKAKARUBAMBA
Iki ni ikimera kizwiho ibintu byinshi cyane cyane mu gukiza indwara zitandukanye,igikakarubamba gifite ububasha bwo kugabanya ubunini bw’igitsina kikaba gito kandi gituma uzana ububobere mu gitsina cyawe kikaba cyanagukiza izindi ndwara nk’uduheri tujya tugararagara mu gitsina cy’umugore bitewe wenda n’uko yihanaguje ibintu bidasukuye cg ibindi.
UKO GIKORESHWA
Fata amazi y’igikakarubamba ubundi uko ugiye koga uyasige mu gitsina cyawe ugitangira koga,igihe urangije koga ahantu hose fata amazi meza woze mu gitsina cyawe udakoresheje isabune cyangwa ikindi kintu.numara koga neza wihanagure,ibi ujye ubikora buri munsi ugiye koga bizatuma igitsina cyawe gisubirana kibe gito kandi kigire umuhumuro mwiza ndetse n’ubuzima bwiza.
182,000 total views, 150 views today


text:
Dore impamvu 3 Imana yitegereza umutima kuruta ibindi byose
Uwiteka ntawe uhwanye nawe, arihariye.Tugerageza kureba abandi, tukabacira urubanza bitewe nuko bagaragara inyuma: Uko bavuga, uko bitwara, uko bambara, uko bagenda n’uko bareba, uko bambara ariko ibi ntibikwiye kuko Imana iriyo ijya imenya abantu bayo.
"Ariko Uwiteka abwira Samweli ati “Nturebe mu maso he cyangwa ikirere cye ko ari kirekire namugaye, kuko Uwiteka atareba nk’uko abantu bareba. Abantu bareba ubwiza bugaragara, ariko Uwiteka we areba mu mutima.” " (1 Samweil 16:7)
Imana ubwayo uko tureba siko ireba, ntabwo ireba imyambaro, Imana ntijya yumva amagambo abantu batuvugaho mbere ya byose ibanza kukumenya.
Imana yakumenye mbere yuko uvuka, Imana imenya uburyo umutima wawe wubakitse, Imenya ibyiyumviro byawe, uko utekereza, ibiri ahatagerwa ho mu mutima.
“Kuko ari wowe waremye ingingo zanjye, Wanteranirije mu nda ya mama. Ndagushimira yuko naremwe uburyo buteye ubwoba butangaza, Imirimo wakoze ni ibitangaza, Ibyo umutima wanjye ubizi neza. Igikanka cyanjye ntiwagihishwe, Ubwo naremerwaga mu rwihisho, Ubwo naremesherezwaga ubwenge mu byo hasi y’isi. Nkiri urusoro amaso yawe yarandebaga, Mu gitabo cyawe handitswemo iminsi yanjye yose, yategetswe itarabaho n’umwe. (Zaburi 139:13-16).
Imana izi buri muntu wese, yitegereza mu mutima w’umuntu buri mwanya kandi ibyo dukora ibirebana ubushishozi ikabyitaho. Uku ni ukuri gutera bantu bamwe ubwoba.
Ibi ni bimwe mu bigaragaza ko Imana ituzi neza :
1. Ntakintu na kimwe dukwiye kubeshya Imana
Kuberako Imana izi buri kimwe cyose kuri twe kandi ishakako tugira ukuri, ntabwo umukiristo akwiye kugira icyo abeshya Imana. Kuko abakunda kubeshya bakabikora batazigera baragwa ubwami bw’Imana.
2. Twahawe uburyo butuma dutinya Imana, tukayikiranukira
Bibiliya itubwirako Imana ariyo iyobora imirimo yo mu mitima “Imigenzereze y’umuntu yose itunganira amaso ye, Ariko Uwiteka ni we ugera imitima.”(Imigani16:2)
Ntidushobora guhisha Imana ibyo dutekereza n’ibyo twibwira mu mitima. Igikwiriye ni ukwiga gutinya Imana no kwiga kubaho uko ijambo ryayo rishaka ritwigisha.
3. Duhora twiringiye urukundo rw’Imana buri gihe
"Tukiri abanyantege nke, mu gihe gikwiriye Kristo yapfiriye abanyabyaha. Birakomeye kugira ngo umuntu apfire umukiranutsi, nkanswe umunyabyaha. Icyakora ahari byashoboka ko umuntu yatinyuka gupfira umunyangeso nziza, ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha " (Abaroma 5:6-8)
Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho. (Yohana 3:16).
Imana ijya yitegereza umuhate w’umuntu ikamutera inkunga mu byo agambirira mu gihe iyo ari byiza, Imana ikabona aho umuntu atsinzwe ku bwintege nke ariko Imana ikomeza kudukunda.
Ismael @Agakiza.org


text:
Birarababaje, Kubona hari umukristo abantu binubira kubana nawe / Ev. Masengesho J.B
"Niba bishoboka, mu rwanyu ruhande mubane amahoro n’abantu bose".
Rom 12:18.
Hari abantu bigoranye cyane kubana nabo ndetse no kugendana nabo mu rugendo. Akenshi kubana nabo bigasaba igihe kinini cyo kwera imbuto zo kwihangana kugirango ubane nabo.
Mu gatabo k’umugenzi Igice cya 2 harimo inkuru y’umuntu witwa NTEGENKE wafatanyije urugendo n’umugore wa Mukristo ndetse n’abana ba Mukristo. Ngo bagere mu nzira atangira gusigara inyuma ati: " Nananiwe kandi aho kugirango mbabere umutwaro mwakwigendera ngasigara kuko nubwo twagendanye ndi akanyantegenke mu mubiri no mu mwuka. Sinishimira imyambarire myiza y’abandi, ibitwenge by’abandi njye ntibinshimisha na gato".
Abagenzi bari bafatanyije urugendo baramubwira bati: "Ariko Ntegenke rwose aho kugirango tugusige turakubariza IMBAGO ariko dukomezanye urugendo".
Imbago barazimubariza ariko akomeza gusigara inyuma ati: "Ndimo kumva nabareka mukigendera ariko sinkomeze kubaremereza".
Hashize umwanya haza uwitwa MUGENDAYANGA maze NTEGENKE amukubise amaso ati: " Mwenedata nishimiye kugendana nawe kuko ari wowe mbona duhuje." Ni uko ata abo bagendanaga afatanya urugendo na Mugendayanga ariko ntibarenze umutaru nk’uko amazina yabo abisobanura.
Bene data nshuti z’umusaraba wa Kristo
Muri iyi nzira y’agakiza abantu bose ntuzagirengo ni abagenzi bagana iyo ugana kuko harimo ababonye abandi bagenda babiruka inyuma ariko nta jwi bumvise ribahamagara nyamara bagendanye n’umugenzi akabayobora bagera iyo agana amahoro.
Bayobozi,bashumba,
Intama zose mushumbye ntabwo zigenda kimwe hari n’abantu bisaba kubariza imbago kugirango urebe ko wabagezayo amahoro. Hari abo wirinda no kugisha impaka nyamara atari uko utazi ukuri ahubwo kugirango urebe ko kwihangana kwawe kwatuma bisuzumira mu kinyoma cyabo bashaka kweza ngo cyitwe ukuri.
Twirinde kuba nka ba NTEGENKE batishimira umunezero w’abandi.
Nimba na NTEGENKE yemeye ubumuga bwe, wowe kuki wigaragaza uko utari cyane ko ibyo ubamo bituma benshi basigara inyuma bavuga ko aho kugirango bakizwe nka Runaka babyihorera n’ubwo nabo tutabashima dore ko gukizwa ari ku giti cy’umuntu, ntawe arebeyeho?
Ibyakunaniye kunesha hari abandi babishobora bakabinesha. Ahubwo ufite akagozi kakikuboshye kataracika ukwiye gusaba Imana ukagira umutima mushya.
Ibyo tunesha hari abandi byananiye kubinesha nyamara kandi dukwiye guhora duharanira kubinesha kabone n’ubwo twaraswa ariko mu mutima rwaramaramaje.
"Gukomereza aho watsindiwe ni kimwe mu biranga umugenzi uzi uwamuhamahaye".
Bivuze ko gukomerekera ku rugamba atari umuti wo kuva mu mubare w’abagize igisirikare kuko uwaduhamagaye arangwa n’imbabazi, yomora inguma kandi asubiza ingabo ku rugamba ziyumvagamo ko ari inkomere.
Saba Imana usobanukirwe ikintu ukunda kurangwaho kandi kibabaza bagenzi bawe kandi usabe imbaraga zo kukireka kuko akenshi iyo ugwa nabi abo mubana baguhozaho umutima ndetse utuma bahora bakwibazaho kuko babona bigoranye kubana nawe.
Uti: "Kwambara gutya nta rubanza bincira." Ubundi se wiciriye urubanza ntiwakwiha imbabazi nubwo utaba uzikwiye? Uzabaze icyo Balaki na Baramu bakoreye Abisiraheli bigatuma Imana irakarira Abisiraheli ko kitaturutse mu kwambara batikwije!
Burya kwambara utikwije bituma abantu badakomeye benshi bajya mu ntege nkeya ku bwawe, ndetse hari n’abo utera guhora bahanganye n’irari ry’ubusambanyi kandi icyo si umugambi w’Imana kuri wowe. Irinde ko abantu babana nawe bya mbuze uko ngira.
Imana idushoboze gusobanukirwa ubuzima bw’umukiranusti mu buryo bwagutse.
Ev. J B Masengesho


text:
Amazi ni ingenzi cyane mu buzima bw'ibibaho hafi ya byose haba ku nyamaswa, ibiguruka, ibimera ndetse n'umuntu. Dore bimwe mu by'ingenzi amazi agirira mwene muntu:
- Atuma habaho urugendo rw’intungamubiri zo mu byokurya mu mubiri, ndetse akagendesha n’amaraso n’imyanda
- Asana ahafite ibyo hatakaje
- Arinda utubuye mu miheha y’impyiko n’umwijima
- Afasha umubiri kwikuramo uburozi bwa nikotine yo mu itabi, ubwo mu musemburo w’inzoga, n’ubundi bwose bushobora kwangiza umubiri
- Yongerera imiti imwe n’imwe ubushobozi bwo kugirira umubiri akamaro
- Arwanya ububyimbagane bw’umubiri, kandi iyo arenze urugero mu mubiri arasohoka, icyo kikaba ari akarusho mu byiza byayo ;
- Afasha umuntu kutarya indengarugero
- Afasha abafite umubyibuho urenze urugero gutakaza ibiro, mu yandi magambo « yirukana amazi atari meza aba asanzwe mu mubiri »
- Afasha umubiri kugumana ubushyuhe bwawo buri ku rugero rukwiye
- Kuyicaramo bivura indwara nyinshi, cyane cyane iz’abagore zikunda kwibasira igice cy’imibiri yabo kiri hagati y’ibibero n’umukondo
- Afasha mu buryo bwihutirwa abibasiwe n’indwara y’umutima (kugira gahunda yo kuyakandagiramo akarengera utubumbampore)
- Urwaye impyiko ntuyanywe, no gufata indi miti waba wikoza ubusa.
- Ntukayivutse niba urwaye umwijima, ni ingenzi mu kuwubashisha kwikuramo imyanda no gukora neza.
- Afasha igifu gukora neza kandi akaba ingirakamaro mu gukiza indwara zacyo.
Mu gitabo cya Docteur H. Muller na E. Noualy C. Bruon cyitwa « Votre santé », Editions S.D.T., Dammarie-les-Lys (S.-et-M.), 1962, p. 143-176, naho bagarutse ku kamaro k’amazi, turabagezaho zimwe mu ngingo ziyerekeyeho bagaragaje :
- Amazi ni wo muti uhendutse kurusha indi yose kandi akagwa neza umubiri mu buryo bugaragara.
- Ntateza umubiri akaga haba mu kuyakoresha imbere cyangwa inyuma ku mubiri, keretse gusa unyuranyije na gahunda iboneye y’imikoreshereze yayo.
- Akuraho umwanda wo ku mubiri, yoza kandi agafūngūra amara yazibye, yirukana ubumara n’uburozi buri mu mubiri nka nikotine yo mu itabi, kafeyine yo mu cyayi no mu ikawa, alukolo yo mu nzoga, n’ibindi byose biwangiza.
- Iyo amazi ashyuhijwe agahinduka umwuka, na bwo agira umumaro utangaje mu gukiza indwara wicaye hejuru y’uwo mwuka ukakuzamukiraho wifashishije ibikoresho byagenewe uwo murimo.
- Amazi ntababira umubiri, ahubwo awutera kugira umutuzo. Ahubwo ndetse atera umutuzo mu mitsi yumva.
- N’inyamaswa ubwazo ngo zaba zizi ku rugero runaka akamaro k’amazi. Uretse kuyanywa iyo zigize inyota, zimwe ziyīfashisha mu kwikuraho imyanda nk’ikibata n’inyoni, izindi na zo mu kuzikiza uburwayi. Urugero rufatika ni urw’umugabo witwa Prisinitsi (Priessnitz), uvugwa ko ari we wakomotweho n’ubuvuzi bukoresha amazi (ni ukuvuga ko ari we byitirirwa ko yabaye uwa mbere mu kubikoresha no kubiha agaciro), uwo rero ngo yabanje kubyigishwa n’inyamaswa. Umunsi umwe ubwo yari yicaye hafi y’umugezi, mu musozi, yabonye isha yari yakomeretse ije icumbagira maze imanuka yitonze mu mazi akonje. Ntiyari izanywe no kuyanywaho gusa, ahubwo no kwinikamo urugingo rwayo rwari ruri kuyirya. Amaze iminsi myinshi yikurikiranya mu kwitegereza inyamaswa yabonaga ihora iza aho hantu, arihamiriza ko yabonye iyo nyamaswa iri gukira, kugeza ubwo yagiye noneho izanwa gusa no kunywa. Yari yakijijwe no kwivurisha amazi. Uwo mugabo yibwiye ko niba amazi ari meza mu gukiza inyamaswa zigendesha amaguru 4, yanagirira neza izigendesha amaguru 2, ndetse n’umuntu. Ni bwo yatangiye kwiga uburyo bwo gukoresha amazi no mu kuvura indwara z’abantu. Uhereye ubwo, uburyo bwe bwageze kuri byinshi i Burayi, cyane cyane mu Budage, muri Otrishiya no mu Bwongereza.
- Ubuzima bushingiye cyane ku migendere y’amaraso mu mubiri, na yo umugabane munini wayo ukaba ari amazi. Kandi nta bundi buryo wabona bwakoreshwa ngo iyo migendere ibe kuri gahunda nziza kurusha gukoresha amazi. Uzabigerageze gato gusa bizagutangaza ! Iyo wakonje, uratitira, kubera ko amaraso iyo avuye mu ruhu rukonje agera no mu myanya y’imbere ikikunjarika. Iyo wishyuhije, imitsi iraguka amaraso akongera akuzuramo. Iyo ubwo bushyuhe bugumyeho, imikorere y’uruhu yongera kuba myiza, maze ukaba wirinze ibicurane utyo.
- Fata amazi ashyushye mu buryo bushoboka bwakwihanganirwa n’umubiri, ushyiremo ikiganza, ikindi ugishyire mu yandi akonje. Nubikuramo, uzasanga icyo washyize mu mazi ashyushye gitukura kubera amaraso menshi arimo, naho icyo washyize mu yari akonje kibe ari umweru kubera amaraso adahagije arimo, kuko aba yirukanwemo n’ubukonje.
- Uzagerageze, iyo ushyize agafuka karimo amazi akonje aharinganiriye n’umutima, bicogoza imbaraga mu mikorere y’impindura ahubwo bikongera imbaraga mu mikorere y’umutima. Kubera ko imitsi yumva imwe irangirira mu ruhu ruri hejuru y’umutima ikangurwa n’ubukonje. Iyo umaze umwanya muremure ukonjesheje ibiganza (wabitumbitse mu mazi akonje) cyangwa mu irugu wahashyize ibitambaro batumbitse mu mazi akonje, bigira umumaro mu gupfunyarika imitsi y’amaraso yo mu mazuru amaraso ntakomeze guhita mu bwisanzure, bityo bigahita bihagarika ibibazo byo kuva imyuna mu mazuru.
- Ni ngombwa kandi gusobanukirwa n’igihe gikoreshwa mu kwitabaza amazi. Iyo umubiri ubaye mu bushyuhe igihe kigufi, urakanguka, ariko iyo urambanyijemo, uracogora. Ni kimwe no gukoresha amazi akonje. Iyo ubikoze mu buryo bwahuranyije udatindiganyije, biba bimeze nko gukubitwa ikiboko (bikangura umubiri), ariko iyo winjije umubiri mu mazi akonje buhoro buhoro kandi ugatindamo bicogoza imikorere y’umubiri.
- Iyo ni yo mpamvu iyo dukeneye gukangura ingingo zikorana ubunebwe, twitabaza uburyo bwo gukoresha amazi ariko mu gihe gito kandi mu buryo bwahuranyije. Iyo bimaze igihe kirekire bishobora kunaniza no guca umurwayi intege, mu gihe iyo byakoreshejwe umwanya muto bimugirira akamaro.
- Iyo wananiwe cyane cyangwa wiriwe ukorana imbaraga, nta cyakuruhura kuruta ko wakoresha amazi (kwinika ibice runaka by’umubiri, cyangwa kwiyuhagira). Ariko niba winitse ibice by’umubiri ntibigomba kumara igihe kirekire. Iyo ugiye mu mazi ashyushye bituma amaraso yirundanyiriza mu maboko n’amaguru bikagira ingaruka yo guca umuntu intege no kuba yata ubwenge. Ni byiza rero, mu gihe uri gukoresha amazi ashyushye, ko wibuka no gushyira igitambaro gitumbitse mu mazi akonje ku gahanga cyangwa ku ijosi, cyangwa ku mutima. Bitagenze bityo bishobora kukugwa nabi aho kukugirira neza.
- Ni byiza gupima ubushyuhe bw’amazi hakoreshejwe ibyuma byabugenewe (thermomètre). Iyo amazi ashyushye ku rugero rwa degere 42-44, bikiza ibicurane. Iyo ari ku rugero rwa degere 40 n’igice (40,5°C) byitabazwa ku bana barwaye iseru, umuriro, amashamba (kubyimba amatama), na varicelle. Bitera umurwayi w’iseru kuyisesa vuba kandi bikamukiza umuriro, bikamuruhura, bigatuma amererwa neza.
Muyakunde, ni ingenzi cyane!!!
Uburyo butandukanye bwo gukoresha amazi (Mieux vivre, p. 73-77) :
“Ku barwayi no ku bazima, amazzi meza ni ikintu kimwe mu migisha y’indatwa yo mu ijuru. Umurimo wayo akoreshwa ni ugutera amagara mazima.” (Ministry of healing, p. 237 ; Rayons de santé, p. 137).
Amazi ni icyo kunywa Imana yageneye abantu ngo kibamare inyota. Iyo amazi akoreshejwe mu buryo bwiza afasha umubiri gukora imirimo yawo, kandi akarinda indwara.
Amazi ni meza kuri twe mu mubiri imbere n’inyuma. Rimwe na rimwe imyanda inyura mu ruhu ikava mu mubiri. Iyo umuntu atiyuhagiye utwenge tw’uruhu turaziba, maze ibyuya byo mu mubiri ntibibone aho binyura ngo bisohoke bijye inyuma. Ku bw’ibyo umutwaro ukomeye ugerekwa ku mpyiko no ku bihaha. … Kwiyuhagira bitera amaraso kugenda neza, bituma imitsi yumva (nerfs) imererwa neza igatuza, bifasha uruhu kuba rutaraga, kandi bigufasha kugira amagara mazima.
Kuvura ukoresheje amazi :
Gukoresha ibitambaro byinitse mu mazi akonje (compresses froides) :
Kwinika igitambaro mu mazi menshi akonje, kugikamura ukakirambika aharwaye. Nyuma y’iminota itanu muri rusange iyo kimaze gushyushywa n’ubushyuhe bw’umubiri w’umurwayi, gikurwaho kigasubizwa mu mazi akonje, kigakamurwa kigasubizwaho. Ibyo bigira umumaro wo kugabanura kwihuta kw’amaraso iyo ari kugendana umuvuduko urenze, no kwibumbira hamwe kwayo. Gishyirwa mu gahanga k’imbere, iyo umurwayi arwaye umutwe, ukagishyira ku gikanu iyo ava amaraso mu mazuru.
Kwinika igitambaro mu mazi ashyushye (compresses chaudes) :
Uburyo bwo kubikora ni bumwe n’ubwo tuvuze hejuru, gusa ni uko noneho ukoresha amazi ashyushye. Bigira umumaro wo kongera umuvuduko w’amaraso mu mubiri n’imirimo yawo. Bifasha kurwanya ubwandure (infections) kandi bikoroshya imitsi y’imbaraga. Ni ukubikoresha nk’igihe umuntu arwaye ibibyimba n’ibishyute n’ubundi bwandure, igihe imitsi y’imbaraga yipfunditse.
Gutera umubiri gushyuha ukoresheje ibitambaro n’amazi akonje :
Gushyira igitambaro mu mazi akonje, kugikamura cyane, kugishyira aharwaye kikamaraho amasaha menshi cyangwa ijoror ryose (niba wabikoze nimugoroba), ukaba wakirengejeho umwenda ushyuha ufite ubwoya cyangwa umwenda wa kigoma. Umumaro abyo ni uwo kurwanya imbuto z’indwara zanduza bigakiza umurwayi. Ubushyuhe bukomeza koroshya imihore y’umubiri bugatera n’amaraso gukomeza kugenda.
Kubikoresha ni ukuzengurutsa igitambaro mu ijosi birizengurutse iyo umuntu arwaye ibisebe mu muhogo cyangwa yasaraye (voix enrouée), mu gatuza igihe umuntu arwaye inkorora, boronshite n’ubundi burwayi bwo mu myanya y’ubuhumekero, ku ndwara ya pleurésie (ni iy’agahu gatwikira ibihaha bita plèvre), bakabihambirira mu ngingo hiniro iyo zirwaye rubagimpande.
Ubundi buryo ni ubwo gukandisha amazi ashyushye (fomentations) :
Gushyira igitambaro cya lene (laine) n’icy’ipamba kireshya na santimetero hagati ya 80 na 100 mu mazi ashyushye cyane kikamaramo iminota hagati ya 5 na 15, kugikamura cyane, kukizingira mu gitambaro cyumye maze bakarambika ku mubiri aharwaye. Ibyo bituma amaraso yihuta, bikabuza indwara kwanduza, byoroshya imihore, bifasha kurwanya indwara no gukiza uburibwe. Bikoreshwa mu gihe imihore yihinnye (spasmes musculaires), kigashyirwa ku nda igihe umuntu arwaye impiswi, igihe umuntu arwaye rubagimpande cyangwa agahururwa mu mitsi (névralgies), igihe ababara ahazengurutse ingoto, bikoroshya inkorora. Ibyo ntibikorwa ku murwayi ufite umuriro urengeje degere 38,5 no ku mvune y’imfunira no ku bikomere (entorse et contusion) igihe byarengeje amasaha 24, ndetse no ku ngingo zabyimbye.
Gukandagira mu mazi ashyushye (bains de pieds) :
Kwicara ahegutse ugakandagira mu mazi ibirenge bikarengerwa. Iyo bibaye ngombwa wongeramo andi mazi ashyushye. Umumaro abyo ni ugutuma amaraso agera neza mu birenge kandi bikoroshya amaraso yibumiye mu mubiri. Bikoreshwa mu gihe umuntu arwaye umutwe, grippe, ibicurane by’uburyo bwose.
Gukandisha amazi ashyushye agenda abisikanywa n’akonje :
Ibyo bituma umuriro w’umurwayi ugabanuka. Bigakoreshwa mu gihe umuriro w’umurwayi wabaye mwinshi no mu gihe agenda araba (convulsions).


text:
Ese wifuza gusoma iyi ngingo mu %%?
2 Uko ni ko ijuru n’isi n’ingabo zabyo zose byarangiye kuremwa.+
2 Ku munsi wa karindwi, Imana yari yarangije imirimo yayo, nuko itangira kuruhuka imirimo yayo yose ku munsi wa karindwi.+
3 Imana iha umugisha umunsi wa karindwi iraweza, kuko kuri uwo munsi ari ho yatangiye kuruhuka imirimo yayo yose y’ibyo yari yagambiriye kurema.+
4 Iyi ni yo nkuru ivuga iby’amateka y’ijuru n’isi mu gihe byaremwaga, ku munsi Yehova Imana yaremeyeho isi n’ijuru.+
5 Icyo gihe nta bihuru byari ku isi, kandi ibimera byo ku butaka byari bitaratangira kumera kuko Yehova Imana yari ataragusha imvura+ ku isi, kandi nta muntu wariho ngo ahinge ubutaka.
6 Ahubwo igihu+ cyavaga mu butaka kikabutosa.+
7 Nuko Yehova Imana arema umuntu mu mukungugu+ wo hasi,+ maze ahuha mu mazuru ye umwuka w’ubuzima,+ nuko umuntu ahinduka ubugingo buzima.+
8 Nanone Yehova Imana atera ubusitani muri Edeni,+ aherekeye iburasirazuba, maze ahashyira uwo muntu yari yaremye.+
9 Yehova Imana ameza mu butaka igiti cyose kinogeye ijisho, gifite ibyokurya byiza. Kandi hagati muri ubwo busitani amezamo igiti cy’ubuzima+ n’igiti kimenyesha icyiza n’ikibi.+
10 Hari uruzi rwaturukaga muri Edeni rukuhira ubwo busitani, hanyuma rukigabanyamo inzuzi enye.
11 Urwa mbere ni Pishoni; ni rwo ruzengurutse igihugu cyose cy’i Havila+ kibamo zahabu.
12 Zahabu yo muri icyo gihugu ni nziza.+ Nanone haba amariragege yitwa budola+ n’amabuye y’agaciro yitwa shohamu.+
13 Uruzi rwa kabiri rwitwa Gihoni; ni rwo ruzengurutse igihugu cyose cy’i Kushi.
14 Uruzi rwa gatatu rwitwa Hidekelu;+ ni rwo rugana mu burasirazuba bwa Ashuri.+ Naho uruzi rwa kane rwitwa Ufurate.+
15 Nuko Yehova Imana afata uwo muntu amutuza mu busitani bwa Edeni+ ngo abuhingire kandi abwiteho.+
16 Yehova Imana aha uwo muntu iri tegeko rigira riti “igiti cyose cyo muri ubu busitani uzajye urya imbuto zacyo uko ushaka.+
17 Ariko igiti kimenyesha icyiza n’ikibi ntuzakiryeho, kuko umunsi wakiriyeho no gupfa uzapfa.”+
18 Yehova Imana aravuga ati “si byiza ko uyu muntu akomeza kuba wenyine. Ngiye kumuha umufasha wo kumubera icyuzuzo.”+
19 Yehova Imana yaremye mu gitaka inyamaswa zose n’ibiguruka mu kirere byose, maze abizanira uwo muntu kugira ngo arebe uko abyita. Uko uwo muntu yitaga buri kintu cyose gifite ubugingo,+ iryo ni ryo ryabaga izina ryacyo.+
20 Uwo muntu yita amazina amatungo yose n’ibiguruka mu kirere byose n’inyamaswa zose, ariko ntihaboneka umufasha wari kumubera icyuzuzo.
21 Nuko Yehova Imana asinziriza cyane+ uwo muntu, maze mu gihe yari asinziriye amukuramo urubavu rumwe, aho rwari ruri ahasubiza inyama.
22 Urwo rubavu Yehova Imana yavanye muri uwo muntu aruremamo umugore maze aramumuzanira.+
23 Nuko uwo muntu aravuga ati“Noneho uyu ni igufwa ryo mu magufwa yanjye,Kandi ni umubiri wo mu mubiri wanjye.+Uyu azitwa Umugore,Kuko yakuwe mu mugabo.”+
24 Ni cyo gituma umugabo azasiga se na nyina+ akomatana n’umugore we, maze bombi bakaba umubiri umwe.+
25 Uwo mugabo n’umugore we bari bambaye ubusa,+ nyamara ntibyabateraga isoni.+
Yohereze
Yohereze
BIBILIYA-UBUHINDUZI BW'ISI NSHYA
Intangiriro 2
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Umugabo witwa Hategekimana Evariste w’imyaka 35 utuye mu mudugudu wa Kinkware,akagari ka Rugarama,umurenge wa Kabatwa mu karere ka Nyabihu yiga mu mwaka wa 3 w’amashuri abanza mu rwunge rw’amashuri rwa Kabatwa.
Umugabo witwa Hategekimana Evariste w’imyaka 35 utuye mu mudugudu wa Kinkware,akagari ka Rugarama,umurenge wa Kabatwa mu karere ka Nyabihu yiga mu mwaka wa 3 w’amashuri abanza mu rwunge rw’amashuri rwa Kabatwa.
By Irasubiza Janvier | Views : 233352 | Kuya 07-08-2016 09:00
Hategekimana Evariste Rafiki, umugabo w’imyaka 35 y’amavuko, arubatse amaze kubyara kabiri ariko umwana umwe ni we uriho. Hategekemina Evariste kuri ubu yiga mu mwaka wa gatatu w’amashuri abanza mu rwunge rw’amashuri rwa Kabatwa .
Hategekimana avuga ko jenoside yakorewe abatutsi mu Rwanda muri 94 yabaye yiga mu mwaka wa kabiri w’amashuri abanza.
Ngo nyuma ya Jenoside yakomeje kwitinya ariko abonye amahirwe igihugu gikomeje gutanga yaje gufata umwanzuro wo gusubira mu ishuri.
Kuba Hategekimana Evariste yiga igice cy’umunsi ngo bimufasha gutunga umuryango we kuko ikindi gice akimara arimo gukorera urugo rwe.
Hategekimana yishimira ko inzozi yari afite yerekeza mu ishuri ngo arimo agenda azigeraho.
Yemeza ko kuba yiga mu mashuri abanza ari muri iki kigero ari nta handi bituruka uretse k’ubuyobozi bwiza igihugu gifite.
Iki gikorwa Hategekimna Evariste yakoze ni kimwe mu byagarutsweho n’umuyobozi w’Akarere ka Nyabihu Uwanzwenuwe Theoneste nk’urugero rw’imiyoborere myiza igihugu gifite nyuma y’imyaka 22 cyibohoye.
Ubwo we n’izindi nzego zose zitandukanye zikorera muri aka karere zari zifatanije n’abaturage b’Umurenge wa Kabatwa mu kwizihiza umunsi wo kwibohora , umuyobozi w’Akarere ka Nyabihu yibukije ko urugamba rwo kwibohora rukomeje hitabwa kuri bimwe mu bikorwa byo kubungabunga ibyo bagezeho kandi bagakomeza gukora ibindi bibazahura mu ngoyi y’ubukene.


text:
UMUNARA W’UMURINZI—WO KWIGWA Mata 2017
Iyi gazeti irimo ibice bizigwa kuva itariki ya 29 Gicurasi kugeza ku ya 2 Nyakanga 2017.
“Ujye uhigura icyo wahize”
Umuhigo ni iki? Ibyanditswe bivuga iki ku birebana no guhigira Imana umuhigo?
Ubwami bw’Imana nibuza, hazavaho iki?
Bibiliya iravuga iti “isi irashirana n’irari ryayo, ariko ukora ibyo Imana ishaka ahoraho iteka ryose.” Ariko se isi irimo ‘ishira,’ ikubiyemo iki?
INKURU IVUGA IBYABAYE MU MIBEREHO
Niyemeje kuba umusirikare wa Kristo
Demetrius Psarras yafunzwe azira kutitwaza intwaro. Ariko yakomeje guhesha Imana ikuzo nubwo yahanganye n’ibitotezo.
“Umucamanza w’isi yose” buri gihe akora ibikwiriye
Kuki Imana idashobora kugira uwo irenganya? Kuki kubimenya ari iby’ingenzi ku Bakristo bo muri iki gihe?
Ese ubona ubutabera nk’uko Yehova abubona?
Niba dushaka kubona ubutabera nk’uko Imana ibubona, tugomba kwicisha bugufi no kubabarira
Iyo witanze bituma Yehova asingizwa
Imana ishoborabyose iha agaciro imihati abagaragu bayo bashyiraho kugira ngo basohoze umugambi wayo.


text:
Rimwe na rimwe mu mihigo usanga abayobozi batanga raporo igaragaza imibare yerekana ko ibyo bakoze biri hejuru ariko ugasanga idahura n’imibare nyakuri y’ibyakozwe .
Mu nama yahuje abakozi b’Akarere ka Nyamasheke kuri iki Cyumweru ubwo bamurikaga ibyo bagezeho ndetse banahiga ibyo bazakora mu muri uyu mwaka w’ingengo y’imari, Minisitiri Judith Uwizeye yabasabye kwirinda gutanga raporo zitekinitse.
Yagize ati "Uko utekinitse imibare ku mudugudu, Umudugudu ugahereza Akagali, akagenda agahereza Umurenge, Umurenge nawo ugahereza Akarere, Akarere nako kagahereza Minisitiri w’Intebe nawe agahereza Perezida wa Repulika, murumva uburemere bwicyo kintu. "
"Ibyo byarangiza ndetse bikica igenamigambi ry’Igihugu. Iyo ukoze ibyo ngibwo uba utanze uburozi rwose bukomeye cyane, ntabwo nabwita ‘acide’ ahubwo ni uburozi bugenda bwica umuntu gake gake."
Yasabye abayobozi gutanga raporo nyayo, kuko "niba ufite abantu bafite amavunja tabaza baze bagufashe kuko kuvugisha ukuri ntacyo bitwaye", anabibutsa ko kubeshya bihanirwa n’amategeko.
Mu kwesa imihigo y’umwaka ushize wa 2016/17, Akarere ka Nyamasheke kabaye aka 11 n’amanota 79.1%.


text:
1. Jya uberaho kuruhuka.
2. Jya ukunda uburiri ni yo ngoro yawe.
3. Nihazagira uza agusanga ashaka kuruhukira iwawe jya ubimufasahamo.
4. Jya uruhuka ku manywa kugirango nijoro ubashe gusinzira neza.
5. Umurimo ni ikintu gitagatifu jya uwugendera kure.
6. Jya ukora gake gashoboka niba hari ibyo gukora jya ubirekera abandi nano baba babishoboye.
7. Ntugakore uyu munsi icyo ushobora kuzakora ejo.
8. Ntawigeze yicwa no kuruhuka,ariko benshi bagiye bagirira ibyago ku kazi.
9. Nujya wiyumvamo gushaka gukora,jya ubirwanya wivuye inyuma utegereze uko bigenda.
10. Gukora bitanga ubuzima bwiza,nuko jya ubirekera abarwayi nibo batabugira.


text:
Mu rwego rwo kugishiriza inama abantu batandukanye kuri ubu dufite umugore wangiye umusore ubushobozi ashaka undi amukundiye ubutunzi none yatangiye kwicuza, arashaka ko twamugira inama.
Yateruye agira ati "Ndi umugore w’imyaka 26 mfite ikibazo kinkomereye cyane nifuza ko mwangiraho inama."
"Nkirangiza amashuri yisumbuye nakundanaga n’umuhungu wakoraga akazi ku buganga, twarakundanaga pe, ariko nkumva gahunda afite iyo kubana izaza nka nyuma y’imyaka itanu.
Ubuzima nakuriyemo ntago twari twifashije iwacu bigatuma mpora numva ntashobora gushaka umusore udafite ubushoboozi bufatika. Ubwo tumaranye imyaka itatu mbona ubuzima bwe budahinduka kandi n’ibyo kubana nawe abishyira mu nzagihe cyane, naje kubona undi musore ufite inzu, ufite imodoka, ufite ubushobozi ku buryo byagaragaraga, ansaba ko twakundana, bityo kubera uburyo nifuzaga umugabo umeze nk’uwo, nawe naramwemereye ntitaye ko mpemukiye wa muganga twakundanaga bya nyabyo.
Ubwo uwo musore yaje mu rugo papa aramukunda cyane abo mu muryango bose bansaba kuba ariwe nakunda kuko yari akize. Nawe ntitwamaranye n’umwaka ahita ansaba dukora ubukwe turabana, gusa ibyo nari niteze byo kuba ngiye kubaho neza siko byagenze!
Mu rugo ntacyo tubuze dufite ubushobozi ariko nta mutuzo, nta mahoro njyewe mfite rwose mbaho nabi kuva kuwa mbere kugeza ku wundi wa mbere! Umugabo aransuzugura cyane, amfata nk’umukozi wo murugo rwe, nyuma y’ukwezi gusa tubana yahise ahinduka nk’ikirere, gukora ku mafaranga ye binsaba inzira ndende cyane, mbese ndahangayitse bikomeye ku buryo nsigaye nicuza icyatumye nirukira uyu mugabo."
Yakomeje agira ati "Hagati aho mbere yo gushakana nawe wa muganga twakundanaga yarababaye cyane, ambwira amagambo ko ngomba kubigendamo gacye kuko nshobora gushaka uwo mugabo ubuzima ntibugende neza nkuko nari mbyiteze.
Uko yabimbwiye niko byagenze pe, hanze abantu baba babona nishimye ariko imbere muri njye ibibazo ari byose, nabiganirije wa muganga arambwira ngo nzashake uko namwiyenzaho nake gatanya dore ko ntaranasama ngo mbe wenda mfite umwana w’uyu mugabo tubana.
Ansaba ngo nzake gatanya ngo nze aracyankunda twibanire, kandi nanjye numva aho bigeze umutima munini umpatiriza kuba nava muri uru rugo none nabuze inzira byacamo, niba naba mfashe icyemezo cya nyacyo bikanyobera"
Uyu mugore akeneye inama zanyu!
Igorora Iritararenga Dieudonne/NONAHA.com


text:
Igice cya kabiri cy’ubuhamya bwa KAMANZI wanyuze mu nzira y’inzitane
Ubwo naje kujya kwa muganga rero mbura ump amazi mbura umuntu unzanira ibyo kurya, ku munsi wa kane ndi mu bitaro hakiyongeraho ibyumweru bibiri twari tumaze mu nzira nendaga gupfa, kuri uwo munsi rero numvaga ngiye gupfa nibwo haje umuntu angirira impuhwe banzanira amata ndayanywa ndangije nduka amaraso menshi cyane barantuka ngo nanduje ibitaro, ubundi nitumaga aho ndi ku buryo nari ndi mu kato gakomeye bitewe n’uko nari mfite umwanda
Ubwo uwo mugiraneza aranganiriza ambaza niba nta muntu naba nzi wo mu rugo ngo bamuhamagare aze andwaze kuko nendaga gupfa rwose, uwo mugiraneza yraje amfukura igitambaro cyari kindiho, byari bikomeye cyane kucyomora kuko cyavanagaho n’inyama, ubwo yaramfashije ariko biba iby’ubusa kuko nari naramaze kurwara kanseri
Ku munsi wa gatanu nibwo abo twari turwaranye bagiye umugambi wo kunyica banshakira ibyo kurya bashyiramo dedeti ngo nimbirya mpite ndya, barabizanye ngiye gufata ikiyiko ngo ndye , umuntu aturuka hanze azana isahane avuye kuyoza ayikubita hasi irankanga bya biryo nari mfite birameneka ya dedeti yangiza sima ku buryo bukomeye ndashima Imana kuko yandokoye urupfu rukomeye
Nashatse kwiyahura rero mbura uko mbigenza ariko nyuma haza kuza umusirikare wari ufite gerenade ahagarara iruhande rwanjye ntekereza kuyisingira ngo nyifungure nipfire ariko sinabishobora ahubwo uwo musirikare arambona arankubita weeeee anziza ko nsaka kwiyahura yarankubise nenda gupfa ariko sinapfa
Nyuma nibwo haje umumama wari urwaje musaza we amuzanira ubugari n’isambaza biryoshye aramugaburira ariko amerwe aranyica weeee, inzara irandya cyane ariko uwo mumama araza aranganiriza ambaza icyo yampfasha muha nonero za telephone mubwira uko ari bubigenze arahamagara hitaba mama uwo mubyeyi akibaza ati ni wowe mama kanaka undi ati ni njyewe ariko agira ubwoba ngo ahita agwa hasi agirango napfuye ariko abandi baritaba
Nyuma nibwo uwo mumama yagarutse ambaza icyo nashobora musab ku bugari yari yazaniye musaza we aranyemerera ariko musaza we urwariye iruhande rwanjye abyumvise ahita yikokomora acira igikororwa muri ya sosi yari afite ubwo yahise amutuka cyane aramutonganya arangije yikoza hanze azana indi sosi isa n’iya mbere nuko ndarya arangije anzanira n’imineke ndarya ariko arangije aravuga ati reka ngende ningaruka nzagusura
Ubwo yargiye ariko inyu hanyura umusirikare w’iwacu ndmuhamagara mubwira ibyambayeho arangije arambwira ati ndagiye ariko ndagaruka mu gitondo, ubwo bagarutse mugitondo banjyana I gisenyi baranyoza baranyambika nguma mu bitaro by’igisenyi, haje umuganga rero abonyeko akaguru kanjye ari hatari anyandikira imiti itari myiza bituma akaguru kanjye kangirika
Ubwo rero kuko abarwayi bari benshi cyane baduhaye aba stageur ngo abe ari bo batuvura barabikora ndetse nabagiriyeho umugisha mwinshi kuko barangaburiye ndarya ngubwa neza inzara ndayibagirwa
Ubwo naje kujyanwa I kanombe ndavurwa ariko basanga kanseri igeze kure banzura ko ngomba gucibwa ukuguru, umunsi wo kuguca ugeze nahamagaye papa mubaza niba ndi umwana we, ambaza impamvu ndamwihorera nti ese urumva unkeneye mu buzima? Ati yego, nti ese byashoboka ko warokora ubuzima bwanjye kugirango ntibmbage akaguru? Nti niba unkunda shaka uko ubigenza mve aha hantu ntibambage
Ubwo papa yaragiye abibwira marume noneho marume aza afite uburakari bwinshi ashaka ko bambaga ariko na we mubaza ibibazo byinshi arangije aranyumva ahitamo kwishyira mu byago byo kuntorokesha, turagenda mva mu bitaro ntyo ariko bakomeza kunkurikirana baramvuza igufwa basanga ryarapfuye banshyiramo tige mu kuguru , ndwarira muri pavillon amezi agera muri ane
Mvayo ntaha mu rugo banyitaho ntangira kugendera mu mbago ariko nkomeza kubana na kanseri, nyuma rero naje gusubira mu ishuri ariko mfite imbago secondaire ndayiga mbona burse y’I butare ariko njya muri ULK ndiga kandi ndanakora
Nyuma rero naje guhura n’ikindi kibazo cyankomereye cyane………….
Nkurarikiye kuzakurikira igice cya nyuma cy’ubu buhamya


text:
Abafite ubumuga bagorwa no kubona insimburangingo kuko Mitiweri itazibishyurira
Abafite ubumuga basabye ko Leta yaborohereza bakabasha kubona insimburangingo n’inyunganirangingo bifashishije ubwisungane mu kwivuza ngo kuko zihenze cyane ku buryo batashobora kuzigurira ku giti cyabo.
Babitangaje kuri iki cyumweru tariki ya 3 Ukuboza 2017, mu muhango wo Kwizihiza umunsi w’abafite ubumuga mu Rwanda, wizihirijwe mu Karere ka Kayonza, ku nsanganyamatsiko yagiraga iti"Impinduka ziganisha ku iterambere rirambye kandi zidaheza".
Perezida w’inama y’igihugu y’abafite ubumuga, Niyomugabo Romalis, yagaragaje bimwe mu bibazo abafite ubumuga bafite birimo kuba insimburangingo n’inyunganirangingo bihenze cyane.
Yagize ati” Kuba Ubwisungane mu buvuzi butatwishyurira insimburangingo, biraduhenda cyane ku buryo zibona umugabo zigasiba undi”.
Ubuyobozi bw’ibitaro bya Gahini bwashimangiye icyo kibazo, bunavuga ko bitoroshye ko umuntu ufite ubumuga yabasha kwigurira insimburangingo.
Imbago ikoze mu giti igura 6000Frw, naho ikoze mu cyuma, ifata kugera mu kwaha, igura ibihumbi 60000Frw, naho imbago yo munsi y‘inkokora ikagura ibihumbi 36.000Frw.
Insimburangingo yambikwa umuntu ukuguru kwacikiye hepfo y’ivi igura amafaranga 182.000frw, n’aho uwo kwacikiye hejuru y’ivi yishyura amafaranga 458.000frw,uwo ukuguru kwacikiye mu ivi yambikwa insimburangingo igura amafaranga 309.000frw. Inyunganirangingo iciriritse ihabwa umuntu wavunitse akaguru kose ni ibihumbi 330.
Kubana bagize ikibazo cyo kuzana inyonjo bagororwa uruti rw’umugongo bishyuye amafaranga 170.000Frw . Naho Kugorora igikonjo k’ikiganza bikorwa ku mafaranga 27.000Frw.
Umunyamabanga wa Leta muri Minisiteri y’ubutegetsi bw’igihugu ushinzwe imibereho myiza y’abaturage, Mukabaramba Alivera yabizeje ko mu mwaka wa 2018, iki kibazo gikemuka burundu.
Ati" Ku ikubitiro iyi gahunda izatangirira mu bitaro bya Gahini, ibya Ririma, na Gatagara yo mu Majyepfo."
Yavuze kandi ko Leta ifite gahunda izakangurira ba rwiyemezamirimo n’abikorera gushora imari mu gutunganya insimburangingo, kugira ngo zibashe kuboneka ari nyinshi ku isoko bityo zifashe abafite ubumuga.
Ibitekerezo ( 2 )
Njyewe numva leta yakabaye igenera abamugaye insimburangingo n’inynganirangingo kubuntu. Kuko ibyo bikoresho bifasha abamugaye kwirwanaho uko bashoboye. Leta rero ikwiriye gufata iyambere ku ngengo y’imari yayo ibyo bikoresho bikaboneka.
Niko mbitekereza kandi nintorerwa kuba intumwa ya rubanda nacyo nzagishyira imbere muri gahunda nzakoraho ubuvugizi nshikamye.
Tujye twubaha abantu bafite ubumuga.Kuko ni ibiremwa by’imana bitekereza.Gusa nagirango nibarize abantu bavuga ngo ni abakozi b’imana (pastors).Benshi bavuga ko bakiza abantu bamugaye.Jyewe nsaziye muli Kigali.Kuva kera,uyu mujyi wuzuyemo abantu benshi bamugaye tubona muli za Gare zose,mu mihanda,etc…I Kanombe,hari ibigo byuzuyemo Kajoliti z’abasirikare.Kuki nta numwe twari twabona pastors bakijije?
Dore impamvu 2 zerekana ko pastors batubeshya:Abigishwa ba Yesu,aho bajya hose bakizaga abantu bamugaye benshi kandi umujyi wose ukabamenya kuko babaga bazwi.Bisome muli Ibyakozwe 8:7,8.Ikindi kandi,abigishwa ba Yesu bakizaga abantu ku buntu,mu gihe ba pastors baba bishakira ifaranga.This is hypocrisy.Tugomba kubirinda.Nkuko dusoma muli Yesaya 35:5,6,abantu bose bamugaye bazakira mu isi nshya dutegereje.


text:
Bwa mbere mu mateka y’u Rwanda hashyizweho Urubuga Ngishwanama rw’inararibonye ruzajya rutanga umurongo ku miyoborere y’Igihugu.
Uru rwego ruzajya rutanga inama zishingiye ku bushakashatsi cyane cyane ku birebana n’ubuzima rusange, politiki, ubukungu, igisirikare, ikoranabuhanga ndetse n’umuco.
Hashize amezi 19 itegeko rishyiraho uru rwego rimaze gushyirwaho umukono na Perezida wa Repubulika.
Iri tegeko ubwo ryihutishwaga mu Nteko mu mwaka 2013 risobanurwa cyane na Minisitiri w’Ubutabera, hari abakekaga ko ari Urwego rushobora kuzayoborwa na Perezida Kagame igihe azaba asoje manda ya nyuma.
Uwari Minisitiri w’Ubutabera, Tharcisse Karugarama, yabwiye Ikinyamakuru The Independent tariki ya 05 Mata 2013 ko Igihugu gikeneye Ubumenyi bw’abantu bageze mu zabukuru bakoze imirimo ya Politiki.
Icyo gihe Karugarama yagize ati, “Uko ibintu byari bimeze; ni uko abantu [bakuze] batashoboraga kubyazwa umusaruro, ubumenyi bwabo n’Inararibonye byapfaga ubusa. Iri tegeko rishyiraho urubuga rw’abakuru rizakemura icyo kibazo.”
Icyo gihe Karugarama yongeyeho ko Ibihugu byose byateye imbere byamaze gusobanukirwa agaciro k’abantu nk’abo bafite ubumenyi butandukanye mu mibereho y’Igihugu.
Yavuze ko, “byaba bibabaje mu gihe Igihugu cyaba gifite abantu nk’abo bafite ubumenyi ariko ntibatange umusanzu wabo mu iterambere ry’Igihugu.”
Inzozi za Tharcisse Karugarama n’abandi bashyigikiye ishyirwaho ry’uru rwego ubu zagezweho.
Inama y’Abaminisitiri yamaze kwemeza Dr. Augustin Iyamuremye nk’umuyobozi mukuru w’Urubuga Ngishwanama rw’inararibonye.
Azafashwa kandi na POLISI Denis, MUGESERA Antoine, Dr. KAREMERA Joseph, Sheikh Abdul Karim HARERIMANA, MUKANTABANA Marie na MUKABARANGA Agnes, uko ari barindwi baranzwe no kugira imyanya ikomeye mu Gihugu harimo kuba Abadepite mu Nteko Ishingamategeko ndetse na Sena y’u Rwanda.
Umuyobozi wa mbere w’uru rwego Dr. Augustin Iyamuremye, avuga ko yatunguwe no kubona Guverinoma imugirira icyizere; agahabwa inshingano zo kuruyobora.
Yabwiye umunyamakuru w’Izuba Rirashe ati, “Ntavuze ko natunguwe naba mbeshye, kuko ruriya rwego nari nduzi nibuka ko itegeko ryagiyeho kandi numva ari ikintu gikomeye kuko kuba muri Ngishwanama y’igihugu ni ibintu biremereye, babivuze byarantunguye ariko nanone Inama y’Abaminisitiri iyobowe na Perezida wa Repubulika iyo bakugiriye icyo cyizere bitera ishema ariko nanone bikagutera kwibaza…”
Dr. Iyamuremye yirinze kugaragaza ko uru rwego rukomeye ariko yemera ko bafite Inshingano zikomeye zo kugira inama Igihugu ariko ku murongo usanzwe uriho.
“Ukurikije Itegeko; inshingano ya mbere ni iyo kugira inama Guverinoma ku bijyanye n’umurongo wa politike Igihugu kigenderaho, iriya ngishwanama si yo ishyiraho umurongo, si yo itanga umurongo. Perezida wa Repubulika na Guverinoma bashyiraho umurongo hanyuma, abajya inama bashobora kuvuga ngo uriya murongo ko muwu…[tandukiriye] cyangwa muwurimo cyangwa se murimo kuwugendamo mwihuta cyangwa se buhoro, iriya nama si yo ishyiraho umurongo.”
Mu itangira ry’imirimo mishya; urubuga ngishwanama rw’inararibonye rushobora gusabwa inama zarwo ku bijyanye n’ivugurura ry’Itegeko Nshinga hagamijwe gukuraho ibijyanye n’igihe umukuru w’Igihugu amara ku butegetsi.
Kuri iyi ngingo; Dr. Iyamuremye yirinze kugira icyo abivugaho.
N’ubwo yirinze kugira icyo abivugaho ariko; mugenzi we Dr. Joseph Karemera na we wagiriwe icyizere cyo gushyirwa muri uru rubuga ngishwanama rw’inararibonye yamaze kwerekana aho ahagaze ku ngingo yo kuvugurura itegekonshinga hagamijwe ko Paul Kagame akomeza kwiyamamariza kuyobora u Rwanda.
Mu nyandiko yashyize ahagaragara mu kinyamakuru The Newtimes; Dr. Karemera yerekanye ubushobozi n’ubuhanga bidasanzwe bya Perezida Paul Kagame maze asoza asaba abanyarwanda kugira ubwenge…
“Ese iki ni cyo gihe cyo Nyakubahwa Paul Kagame ava ku butegetsi muri 2017? Igisubizo ni Oya. Ni ngombwa ko twibuka ko u Rwanda rwagize ibibazo byihariye, birimo imyaka myinshi y’ubutegetsi bubi, gusenya n’amacakubiri byashyiriye Jenoside yakorewe Abatutsi.”
Itegeko rishyiraho urubuga ngishwanama rw’inararibonye riteganya ko ruzajya rutanga raporo mu biro bya Perezida wa Repubulika.
Abagize uru rwego ni 7 kandi bose bagomba kuba bafite hejuru y’imyaka 50 y’amavuko kandi bafite inararibonye muri politik, ndetse bakaba kbarakoze inshingano zo kurwego rukuru rw’Igihugu.
Itegeko rishyiraho uru rwego riteganya ko “Abagize Inama y’Inararibonye bagira manda y’imyaka itanu (5) ishobora kongerwa.”
Source: http://www.izuba-rirashe.com


text:
Perezida Kagame yashimye SADC yagabanije ibibazo by’umutekano mu karere iherereyemo
Perezida Paul Kagame akaba n’umuyobozi wa Afurika yunze Ubumwe (AU) yashimiye Umuryango Uharanira Iterambere muri Afurika y’Amajyepfo (SADC) wagerageje kugabanya ibibazo by’umutekano mu bihugu biwugize.
Yabitangaje ubwo yafunguraga ku mugaragaro inama ya 2018, iteraniye mu Murwa mukuru wa Namibia, Windhoek, guhera kuri uyu wa Gatanu tariki 17 kugeza 18 Kanama 2018.
Yagize ati “Reka mfate akanya nshimire umuryango SADC kubera uruhare wagize mu kuzana umutekano n’ituze mu karere uherereyemo no kure y’imbibi zawo. Tuzi ko (umutekano n’ituze) ari ingenzi kugira ngo tugere ku mpinduka twifuza kandi bikaba no mu ngamba z’Umuryango wa Afurika yunze Ubumwe.
Uretse ibibazo bijyanye n’ubukungu n’imibereho myiza y’abaturage, ku mugabane wacu hari ibindi bibazo by’umutekano usanga byarenze igihugu birimo bikagira ingaruka ku bindi bihugu, ibyo ugasanga bikeneye ko abantu bihuriza hamwe ngo babikemure.”
Iyo nama izaba ifite insanganyamatsiko igira iti "Gushyigikira iterambere ry’ibikorwaremezo no kubaka ubushobozi mu rubyiruko hagamijwe kugera ku iterambere."
Yasabye ko ibiganirwaho muri iyo nama bikwiye kwibanda kuri gahunda zigamije kongera ibikorwaremezo no koroshya urujya n’uruza rw’abantu ku mugabane wa Afurika.
Iyo nama iribanda kandi ku iterambere rifite icyerekezo, binyuze mu gushyiraho uburyo bworohereza iterambere ry’inganda.
Umuryango wa SADC washinzwe mu mwaka w’i 1980, ugamije koroshya ukwihuza mu iterambere ry’ubukungu kw’ibihugu biwugize n’iby’Umugabane wa Afurika muri rusange.
Uwo muryango ugizwe n’ibihugu 16 ari byo Angola, Botswana, Ibirwa bya Comores byinjiyemo muri 2017, Repubulika Iharanira Demokarasi ya Congo, Lesotho, Madagascar, Malawi, Ibirwa bya Maurice, Mozambique, Namibia, Seychelles, Afurika y’Epfo, Ubwami bwa eSwatini, Tanzania, Zambia na Zimbabwe.
Ibitekerezo ( 1 )
Ni byiza ko SADC yagabanyije ibibazo.Gusa nta gihugu na kimwe ku isi kitabamo ibibazo:Ubushomeli,indwara,urupfu,etc..UMUTI rukumbi w’ibibazo isi yikoreye,tuwusanga muli bible,igitabo rukumbi cyandikishijwe n’imana.Uwo muti,ni Ubwami bw’imana,bisobanura "ubutegetsi bw’imana".Nkuko Daniel 2:44 havuga,ku munsi w’imperuka Imana izakuraho ubutegetsi bw’abantu ku isi yose,ishyireho ubwayo.Izabuha Yesu ategeke isi yose,ayihindure Paradizo (Ibyahishuwe 11:15).Hanyuma akureho ibibazo byose isi ifite.Ariko arimbure n’abantu bose bakora ibyo imana itubuza kandi nibo benshi(abicanyi,abarwana,abajura,abasambanyi,abacura abandi,abakora amanyanga,abakunda ibyisi ntibite ku bintu byerekeye imana,etc...).Hanyuma Isi ibe Paradizo (2 Petero 3:13).


text:
Umushinwa yahisemo kubana na Robot nyuma yo kubura umugore
Umushinwa witwa Zheng Jiajia , umugabo w’ imyaka 31 akaba umuhanga mubijyanye no gukora za Robot mu mujyi witwa Hangzhou muri ntara ya Zhejiang , yakoze robot y’ ingore mu mpera z’ umwaka ushize nkuko ikinyamakuru qianjiang evening news kibitangaza.
Iyo robot yitwa Yingying ishobora kumenya inyuguti z’ igishinwa n’ amashusho ndetse ishobora no kuvuga amagambo make y’ igishinwa.
Zheng yarongoye ikiremano yikoreye mu birori byabaye ku wa gatanu ushize tariki ya 07 mata 2017, muri ibyo birori iyo robot Yingying yambaye imyenda isa y’ umukara umutwe wari utwikirijwe agatambaro k’ umutuku.
Bamwe mubahamya bibyo babonye muri ibyo birori bitari bihambaye ni mama wa zheng ni incuti ze.
Umwe mu ncuti ze yabwiye icyo kinyamakuru ko Zheng yakuranye akababaro kubera kubura incuti y’ umukobwa.
Zheng avuga ko ateganya gukomeza gukora Robot ye kuburyo izageraho ikaba yagenda ikaba yanakora imirimo yo mu rugo.


text:
Igiterane cyo gushima Imana cyaberaga kuri ADEPR Remera cyabereye benshi umugisha
Kuri iki cyumweru nibwo igiterane cy’iminsi 3 cyaberaga muri Paruwasi Remera Umudugudu wa Remera cyasozwaga kirangira abantu benshi babonye umugisha w’Imana nyuma yo gushyigikira umurimo w’Imana w’inyubako y’urusengero rugeze mu gice cyo gusoza ku rwubaka.
Kuwa kane tariki 12 Ukwakira nibwo igiterane k’iminsi 3 cyo gushima Imana kubw’imirimo itangaje yakoze kuri uyu mudugudu wa Remera ikabafasha kubaka urusengero rwa etaje rufite ubushobozi bwo kwakira abantu benshi rukaba rukazuzura rutwaye arenga miriyoni 800.
Kuwa kane abitabiriye bakaba barataramiwe na korari Elayono kuwa gatanu bataramirwa na korari Amahoro kuwa gatandatu bataramirwa na korari zo kumudugudu wa remera zifatanyije na korari Hoziyana guturuka ku mudugudu wa Nyarugenge muri paruwasi ya Nyarugenge.
Abitabiriye iki giterane banejejwe n’ibihe byiza bagize na Hoziyana bitewe n’indirimbo zayo zakunzwe na benshi mu myaka yashize dore ko bafatanyaga na korari Hoziyana kuriririmba indirimbo zayo nyinshi zakunzwe kuva mu myaka ya kera nk’iyitwa Gitare iterwa na pasiteri Rushema Ephrem.
Ku cyumweru nabwo igiterane kitabiriwe n’abantu benshi cyane kuko urusengero rwari rwuzuye hasi no hejuru, abitabiriye bataramiwe na korari zo kumudugudu wa Remera ndetse na Korari Jehovah Jireh guturuka muri ULK, igiterane cyasojwe ku mugoroba abantu badashaka gutaha.
Mu Ijambo ry’Imana ryatambukijwe na pasiteri Rudasingwa Claude yavuze ahantu 7 ishimwe rituruka, harimo kwizera, gukiranuka, Gusenga, kwipima n’ibyo uruta ndetse n’ibindi.
Korari Jehovah Jireh yaririmbye indirimbo zayo abantu bakunda zirimo Gumamo, bigaragara ko zafashije imitima y’abantu benshi kuko abitabiriye iki giterane bayifashaga kuririmba indirimbo zayo zimaze kumenywa n’abantu benshi.
Iki giterane kitabiriwe na bamwe mu bayobozi bo mu nzego bwite za leta harimo n’umuyobozi w’itorero ry’Igihugu honorable Bamporiki Edouard.


text:
Umwana w’umukobwa wigaga mu mwaka wa kabiri w’amashuri abanza wo mu murenge wa Bugarama mu karere ka Rusizi kuri ubu atwite inda y’amezi atatu yatewe n’umusore wamushukishije igiceri cy’amafaranga ijana y’u Rwanda ,ubuyobozi bw’aka karere butangaza ko bugiye gufasha uyu mwana dore ko yanataye ishuri.
Uyu mwana twahinduriye amazina tukamwita "Claudine" avuga ko yatewe inda n’umusore w’imyaka 23 amushukishije igiceri cy’amafaranga ijana,yigaga mu mwaka wa kabiri w’amashuri abanza,ku kigo cya Ryankana ni mu kagari ka Ryankana umurenge wa Bugarama ho mu karere ka Rusizi,kuri ubu iyi nda uyu mwana atwite ifite amezi 3 nkuko byemejwe n’abaganga ubwo ababyeyi be baheruka kujya kumupimisha mu bitaro bya Mibirizi.
Nyina wa Claudine avuga ko umwana we yatangiye ishuri atinze kubera ikibazo cy’amikoro bityo bituma atangira ishuri afite imyaka 13 aza guterwa inda ageze mu wa kabiri agejeje imyaka 15 y’amavuko. Uyu mubyeyi akomeza avuga ko kubera guhora abyuka ajya gushaka amaramuko ngo atigeze amenya ko umwana we atwite gusa ngo yagiye abyumvana abaturanyi nyuma ni bwo yaje kumubaza umwana amubwira ko hari umusore wamusambanyije nyuma biza kwemezwa n’abaganga nyuma yo kumusuzuma.
Nyina w’uyu mwana wahawe izina rya Claudine yabwite TV1 dukesha iyi nkuru ko ko yahise abimenyesha inzego z’ubuyobozi ariko ababyeyi b’umusore wasambanyije uwo mwana baza ku musaba ko bagirana ibiganiro maze bakazinzika ibyabaye mu rwego rwo kurengera umuhungu wabo ngo adafungwa.
Umuyobozi w’ikigo cy’amashuri cya Ryankana aho uyu mwana w’umukobwa yigaga yaboneyeho kunenga ababyeyi benshi bakunze kwihugikanwa n’ababa babangirije abana bakabasaba ko ibyabaye byagirwa ibanga maze bakabaha impongano bityo wa mwana wahohotewe akavutswa uburenganzira bwo guhabwa ubutabera bukwiriye.
Umuyobozi w’akarere ka Rusizi wungirije ushinzwe imibereho myiza y’abaturage Nsigaye Emmanuel atangaza ko iyo umubyeyi umwana we yahohotewe maze uwamuhohoteye akamwihererana icyaha bakakizinzika ngo iyo bimenyekanye uyu mubyeyi amategeko amuhana nk’uwakoze ubufatanyacyaha,naho ku cyo gufasha Claudine uyu muyobozi yavuze ko bagiye kumujyana ku kigo gishinzwe gufasha abahohotewe kizwi nka "Isange One stop center " kugira ngo abashe kwitabwaho ndetse banamufashe mu buryo bw’amategeko kugira ngo uwamuteye iyo nda azabiryozwe.
Imibare itangwa n’ubuyobozi bw’aka karere ka Rusizi igaragaza ko kuva uyu mwaka wa 2018 watangira abana 156 bari munsi y’imyaka 18 bamaze guterwa inda z’imburagihe. Mu mwaka 2016 minsiteri y’uburinganire n’iterambere ry’umuryango yatangaje ko abana basaga ibihumbi cumi na birindwi na magana atanu aribo batewe bene izo nda bikabaviramo guta amashuri.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Iyo wumvise iyi ndirimbo y'aba baririmbyi bo muri Congo, wumva isekeje cyane ariko wakumva neza amagambo ayirimo ugasanga irimo ubutumwa bukomeye. Inyarwanda.com twaganiriye na Rutivumbura Enock umuyobozi wa korali Integuza iririmba iyi ndirimbo mu rurimi rw'ikinyarwanda adutangariza byinshi kuri iyi ndirimbo bise 'Banza uhehe ayo waneye'. Yavuze ko nubwo baririmba mu kinyarwanda, ngo ntabwo ari abanyarwanda ahubwo ni abaturage bo muri Congo bavuga ururimi rw'ikinyarwanda. Muri iyi ndirimbo, abaririmbyi ba korali Integuza baririmbamo aya magambo:
Banza uhehe ayo waneye abajya ku murimo babone aho banyura,banza uhehe ayo waneye dore haranyerera batayicaramo, banza uhehe ayo waneye dore ntihabona barayanyura he. Sanga umuturanyi wawe wajyaga agusaba umunyu ukamucunaguza ngo bajye bagura, ubanze uhehe ayo waneye. Jya k'uwari umukunzi wawe wateganyaga kuzamushaka,wamuteye inda uramwihakana,jya k'uwari umukunzi wawe ubanze uhehe ayo waneye. Yewe barasoma, bafite ibitabo, baririmba neza ariko ni abanywi, banza uhehe ayo waneye.Yewe barambara bahorana isuku, babwiriza neza ariko ni abasambanyi, banza uhehe ayo waneye. Yewe barahana bigisha abandi ariko bo ntibiyigisha, banza uhehe ayo waneye.(...)
REBA HANO 'BANZA UHEHE AYO WANEYE' YA KORALI INTEGUZA
Rutivumbura Enock yakomeje atangariza umunyamakuru wa Inyarwanda.com ko ahantu hose baririmbye iyi ndirimbo, bishimirwa cyane. Twamubajije itorero babarizwamo adusubiza muri aya magambo; "Turi abadivantiste b'umunsi wa karindwi bategereje kugaruka kwa Yesu" Yakomeje avuga ko iyi ndirimbo bajya baza kuririmba mu Rwanda na cyane ko hari n'amakorali yo mu Rwanda bafitanye ubucuti. Yagize ati:
Iyi ndirimbo ni iyacu korali Integuza, indirimbo yitwa Banza uhehe ayo waneye. Abaririmbyi bayiririmba ni abakongomani bavuga ikinyarwanda. Muri Congo niho kavukire. Korali Abakurikiyeyesu yo mu Rwanda barahazi niyo korali tugendererana cyane. Abakurikiyeyesu bari i Masisi tariki 25/8/2016 no muri 2015. Iyi ndirimbo irumvikana cyane, rwose irakunzwe pe mu Rwanda, muri kongo n'ahandi.
Kuki iyi ndirimbo bahisemo kuyita izina 'Banza uhehe ayo waneye', ese bashakaga kuvuga iki?
Rutivumbura Enock yabajijwe na Inyarwanda.com impamvu 'Banza uhehe ayo waneye' ari ryo zina bahisemo kwita iyi ndirimbo ndetse abazwa n'ubutumwa bifuzaga gutambutsamo, adutangariza ko bigishaga abantu kujya bakora ibikorwa byiza, bakarangwa no guca bugufi no gusaba imbabazi no kuzitanga igihe hari uwo bagiranye ikibazo. Ibi ngo ni nako ijambo ry'Imana ribivuga aho Yesu yasabye abantu kujya bajya imbere y'Imana babanje kwiyeza. Yatanze urugero ku musore ushobora kuba yarateye inda umukobwa nyuma akamwihakana, yarangiza agakomeza gusenga no gukora indi mirimo inyuranye mu itorero kandi atarakemura cya kibazo afitanye na wa mukobwa. Yagize ati:
Bibiliya iravuga ngo kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu. Nk'ubu ufite umukunzi umuteye inda iteteguwe urangije uramwihakanye, banza uhehe ayo waneye. Abaturanyi warabazambije none mbere y'uko usenga banza ubasange, ayo niyo waneye. Genda ubanze wikiranure nabo, abo wahemukiye, niyo waneye ni cyo bivuze.
REBA HANO 'BANZA UHEHE AYO WANEYE' YA KORALI INTEGUZA


text:
Path
- Weekend
- Culture & Art
Iterambere
-
Chorale Elayono ya Remera mu ivugabutumwa mu mpera z’isi n’ikoranabuhanga
Nyuma yo guhabwa Ishimwe na Minisitiri w’Urubyiruko n’Ikoranabuhanga Nsengimana Philbert, ikanegukana SIFA Award 2013 nka korali yabaye indashyikirwa mu...
-
Amateka ya chorale Itabaza yo ku mudugudu wa Taba, paruwasi ya Taba ADEPR
Itabaza yavutse mu 1997, itangirira ku Mudugudu wa Taba ari naho ikorera umurimo w’Imana kugeza uyu munsi. Yatangijwe n’abaririmbyi 18 bari bagizwe ahanini...
-
Abagore basengera muri ADEPR ururembo rw’ umujyi wa Kigali bakoze igiterane.
Kuri uyu wa gatandatu taliki ya 16/06/2012 abagore bo mu itorero rya ADEPR ururembo rw’ umujyi wa Kigali bakoze igiterane gifite intego igira iti: Nuko bene...
-
IPV6, impinduka nshya kandi zikomeye ku ikoreshwa rya internet
Mu ijoro ryo kuri uyu wa Gatatu tariki 6 Kamena 2012, nibwo hatangijwe ku mugaragaro uburyo bwa IPV6 buje kongerera ubushozi internet mu kubika aderesi zo...


text:
Abaturage 25 bimwe uburenganzira bwo kugira ibyo bakorera mu butaka bwabo nyuma yaho Akarere ka Kamonyi kamenye ko Uruganda rukora amatafari “Ruliba clays Ltd” rwifuza ubutaka bw’abo baturage bungana na hectares enye (4).
Abaturage 25 bafite ibibaza birenga 40 bandikiye ubuyobozi bw’Akarere ka Kamonyi basaba ko bakomorerwa; bagahabwa uburenganzira bwo kubaka no gushyira ibikorwa bitandukanye mu bibanza byabo nyuma y’imyaka hafi ibiri bafite ubwo butaka mu buryo bwemewe n’amategeko.
Nkuko bigaragara mu ibaruwa bandikiye Umuyobozi w’Akarere ka Kamonyi ku wa 3 Nyakanga 2012; amwe mu magambo mu ibaruwa agira ati; “Dufite ikibazo cy’uko muduhagarikira guhabwa ibyangombwa byo kugira icyo twikorera muri iyo sambu…kugeza ubu tubona nta mpamvu tudahabwa ubwo burenganzira nkuko abandi duhuje Umudugudu; Akagali; Umurenge; Akarere babihabwa.”
Iyi sambu ishakwa na Ruliba iherereye mu Karere ka Kamonyi; Umurenge wa Runda; Akagali ka Ruyenzi; Umudugudu wa Kibaya.
Akarere kabivugaho iki?
Umuyobozi w’Akarere ka Kamonyi Rutsinga Jacques avuga ko atigeze ahabwa ibaruwa n’aba baturage ariko akemera ko ubuyobozi bw’Akarere bwagerageje kumvikanisha Uruganda rwa Ruliba n’abaturage kandi ko azakomeza kumvikanisha impande zombi byakwanga abaturage bagahabwa uburenganzira bwabo.
Jacques Rutsinga yagize ati; “Nta banga ririmo; Ruliba irashaka hariya hantu kuko hari “Ingwa” nziza bakeneye kandi ni Kampani yigenga ariko ifitiye igihugu akamaro ariko ikibazo n’uko Ruliba ishaka kubaha amafaranga make; tuzongera tubafashe kumvikana nibyanga abaturage tuzabaha uburenganzira bakore ibyo bifuza gukorera ku butaka bwabo.”
Uburemere bwa Ruliba bwaruse ubw’abaturage?
Abaturage bafite ikibazo bavuga ko Akarere katashingiye ku mategeko kabima uburenganzira bwo kubaka ibibanza byabo ahubwo ngo ubuyobozi bw’Akarere bwatinye FPR-Inkotanyi; ngo kuko ariyo nyiri uruganda.
Mu gihe cyo kumvikana (nkuko tubikesha umwe mu bari muri iyo mishyikirano); Uwitwa Olivier ushinzwe ubutegetsi n’imari mu Ruganda rwa Ruliba yabwiye abo baturage ko “Uko twitabaje Akarere; tuzitabaza izindi nzego; muzahaduha mwanze mukunze.”
Umwe muri aba bafite ikibazo (amazina ye adashyizwe ahagaraga ku mpamvu z’umutekano we) yavuze ko aya magambo yababaje cyane.
Yatangarije ikinyamakuru Izuba Rirashe aya magambo; “Twebwe twabifashe nk’agasuzuguro; ntitwanze kubaha ubutaka bifuza ariko natwe baduhe amafaranga ahwanye n’agaciro ku butaka muri iki gihe. Uwitwa Olivier yatubwiye ko amafaranga dusaba ari menshi ariko ntiyigeze adusubiza ayo uruganda rushobora kuduha kugira ngo twumvikane ahubwo atwumvisha ko ubutaka bwacu bazabuhabwa binyuze mu zindi nzira!”
Ikinyamakuru Izuba Rirashe cyamenye ko iyi sambu ya Hectares 4; banyira yo bifuza amafaranga arenga gato miliyoni 200 mu gihe Ruliba yo ishaka kubaha ari hasi gato ya miliyoni ijana.
Hari abaturage bari batangiye kubaka inzu ariko bahagarikirwa imirimo yo kubaka.
Ruliba irahakana gukoresha iterabwoba
Umuyobozi ushinzwe ibikorwa by’uruganda (operations’ manager) arahakana amagambo avugwa n’abaturage yuko uwitwa Olivier wari uhagarariye Ruliba Clays Ltd mu mishyikirano yaba yarakoresheje amagambo y’iterabwoba ariko yemeza ko ubwo butaka babukeneye.
Alex Bingwa yagize ati; “Nibyo turahashaka ariko ntitwakoresheje imbaraga company ifite; baramubeshyera [DAF Olivier] rwose kuko iyo haza gukoreshwa imbaraga ntitwari kwirirwa dutangira inzira y’ibiganiro; hariya hari ibumba ry’umweru [Ingwa] dukeneye gukoresha nk’uruganda. Hari bamwe batashakaga kutugurisha; ariko tuzakomeza kumvikana tunifashishe n’izindi nzego z’ubuyobozi.”
Alex Bingwa abajijwe n’ikinyamakuru Izuba Rirashe uko uruganda ruzabyifatamo mu gihe rutumvikanye ikiguzi n’abaturage; yasubije muri aya magambo; “Ubuyobozi nibufata icyemezo nta kundi tuzabigenza; icyo dushaka ni uko tutananizanya; turiteguye gukomeza ibiganiro nabo.”
Icyo RPF Inkotanyi ibivugaho
Komiseri muri RPF-Inkotanyi ushinzwe itangazamakuru Hon. Tito Rutaremara avuga ko nta muntu ukwiye kwica amategeko yitwaje ko ari uwo muri RPF.
Senateri Rutaremara yagize ati; “Niba ari abo muri RPF koko[Ruliba] bagomba kubahiriza amategeko ndetse no kurusha abandi; nta muntu ukwiye kurenga ku mategeko yitwaje icyo ari cyo! Gusa ubuyobozi bubishinzwe buzubahirize amategeko he kubaho kwifuza.”
Umuyobozi w’Akarere ka Kamonyi yatangarije ikinyamakuru Izuba Rirashe ko yafashe ingamba zo kurangiza iki kibazo bitarenze iki cyumweru.